
Alexiada
 
CORPUL ETERIC
 
Pentru tine, Omule!
Mulţumesc Creatorului şi Creaţiei Sale
 
Introducere
 
Ignoranţa întunecă raţiunea. Pe măsură ce ne adâncim în întuneric,
puterea acestuia devine tot mai mare, raţiunea tot mai opacă, afundându-ne
astfel într-un neant din care nu mai putem ieşi.
Coarda de salvare este cunoaşterea. Când devii conştient de întreaga
creaţie şi de locul tău în cadrul acestei creaţii divine, de puterea infinită a
Creatorului, reuşeşti să aduci lumina în întunericul propriei tale raţiuni.
Setea de cunoaştere, dorinţa de a înţelege mecanismul creaţiei, atrag entităţi
de lumină care sunt gata să ne acorde ajutorul. Dar nimic nu se face
împotriva propriei voinţe, pe Pământ funcţionând legea liberului arbitru.
Primul pas pe drumul cunoaşterii este aflarea locului şi rolului pe care
îl are fiecare în această alcătuire divină. Şi totul începe cu cunoaşterea de
sine, dorind propria evoluţie spirituală.
Cei care nu ştiu nimic despre alcătuirea subtilă a fiinţei umane pot afla
câte ceva din această lucrare. Cei care au mai citit despre corpurile subtile şi
doresc să îşi completeze cunoştinţele, pot căuta în paginile următoare.
Voi vorbi despre primele trei corpuri subtile ale omului: eteric, astral şi
mental, care sunt ajunse în stadiul final de dezvoltare în această etapa de
evoluţie a Pământului. Corpurile subtile superioare: cauzal, budic şi atmic,
urmând să fie dezvoltate în stadiile următoare de evoluţie ale omului, nu fac
obiectul cărţii de faţă.
Conectându-vă la vibraţia proprie acestei cărţi, lectura vă va fi mai
uşoară şi înţelegerea imediată.
Sperând ca toţi cei ce o veţi citi veţi primi Lumina Divină în mental, vă
rog să vă urmaţi drumul cunoaşterii de sine pentru a vă regăsi pe voi înşivă
şi a contribui la instaurarea împărăţiei lui Dumnezeu pe Pământ.
 
Cap. I - Alcătuirea corpului eteric
 
Extras din Eterul Universal ca o infimă părticică creatoare, corpul
eteric este dublura corpului fizic, realizând structura completă şi învelişul
acestuia. Oferindu-i protecţie şi hrană, corpul eteric filtrează transmisiile
corpului fizic emiţând spre celelalte corpuri subtile esenţa lor energetică şi
informaţională. Structura sa este foarte complexă, fiind formată dintr-o
multitudine de fluide (sau curenţi). Câmpurile magnetice specifice fiecăruia
dintre curenţi alcătuiesc prin suprapunere şi amestecare corpul eteric.
La baza osului sacru, în chakra Muladhara, se află matricea energetică
şi informaţională, sufletul vegetativ (sau embrionar) care coboară în
momentul concepţiei fiecărei fiinţe pentru a forma corpul fizic.
Sufletul vegetativ este sufletul corpului eteric, căci fiecare corp subtil
are sufletul său.
Înainte de crearea corpului fizic, toate informaţiile şi energiile necesare
sunt depuse în matricea corpului eteric. Conform structurii proprii fiecărei
celule, ţesut, organ, glandă, aparat şi sistem, după arhetipul formei fizice,
corpul eteric creează trupul fizic, pornind de la embrionul primar. Trupul va
corespunde perfect arhetipului său, evoluând conform proceselor naturale
de creştere, maturizare şi îmbătrânire înscrise în informaţiile iniţiale.
Corpul eteric şi corpul fizic devin un tot, materiile din care sunt create
fiind opuse. Dacă elementele ce compun corpul fizic tind în permanenţă
spre dezagregare, spre descompunere, substanţa eterică este cea care-l
menţine în viaţă, împiedicând descompunerea organismului.
Când corpul eteric se desprinde de corpul fizic, survine moartea fizică.
Menţinerea în stare de sănătate a organismului este determinată de
puritatea, integritatea, activarea şi încărcarea energetică maximă a corpului
eteric.
Structura eterică este alimentată de energia eterică a hranei (în
proporţie de aproximativ 80%) şi prin încărcare energetică directă sau de la
structurile superioare.
Daca hrana este preponderent moartă, constând în carne şi alte
alimente preparate la foc, însoţită de o ingerare rapidă, lipsită de atenţie,
corpul eteric absoarbe foarte puţină energie, putându-se produce chiar o
descărcare a sa.
Pentru o încărcare echilibrată cu energie vitală este optim consumul de
hrană vie, fără alcool, ingerată în linişte, pe fondul unei respiraţii profunde,
regulate, care să permită absorbţia energiei furnizate de hrană în corpul
eteric. Gândurile de mulţumire adresate entităţilor care au contribuit la
creşterea şi dezvoltarea cerealelor, legumelor şi fructelor pe care Ie
mâncăm, amplifică energia benefica asimilată.
Masticaţia uniformă, pe ambele părţi ale danturii, determină încărcarea
echilibrată (stânga-dreapta) a organismului.
Transmiterea energiei eterice asimilată din hrană se face prin canale
existente la nivelul fiecărei celule. .
Energia eterică primită din exteriorul corpului eteric circulă prin
fluidele ce alcătuiesc cordonul de argint. Acesta menţine legătura
permanentă între corpurile subtile şi Sinele Sacru, fiind legat la corpul fizic
pe toată durata întrupării.
Chakrele au rol de transformare a energiei primite la parametrii
corespunzători fiinţei întrupate. Fiecare fluid eteric este conectat la cel puţin
o chakră.
Pe traseul cordonului de argint, la intrarea sa în corpul eteric, există o
doză eterică de unde pleacă fiecare fluid spre chakra transformatoare, apoi
fiind conectat la corpul fizic.
Fluidele corpului eteric formează structurile organelor, asigură
funcţionarea lor, a întregului organism şi prin circuitele structurii eterice
menţin legătura dintre corpul fizic şi Eu-l Superior.
Circuitele eterice sunt vizibile doar în a doua treaptă a clarvederii. În
prima treaptă a clarvederii, corpul eteric este perceput ca o formă
luminoasă, care coincide aproape perfect cu corpul fizic.
Curenţii eterici funcţionează ca nişte conductori de alimentare,
formând circuite cu dublu sens. După încărcarea corpului eteric se întorc la
Sursa Divină cu informaţii preluate de la nivelul fiinţei întrupate. Fluidele
eterice sunt de mai multe tipuri: fluide primare, care asigură funcţionarea
corpului fizic, fluide speciale aflate în legătură cu natura astrală a fiinţei şi
fluide de conectare ce fac conexiunea între corpurile subtile la nivelul
chakrelor.
În acest volum voi trata subiectul fluidelor primare, celelalte tipuri de
fluide vor forma conţinutul volumului următor.
 
Cap. II - Fluidele corpului eteric la
minerale, plante şi animale
 
Omul este format din şapte corpuri subtile. Numai patru dintre acestea
- corpul eteric, corpul astral, corpul mental şi Eu-l alcătuiesc, împreună cu
corpul fizic, fiinţa întrupată. Sunt numite, din această cauză, corpuri
inferioare. Celelalte trei corpuri superioare - cauzal, budic şi atmic -
corespund spiritului aflat în Înalt.
La regnurile inferioare omului întâlnim doar corpuri inferioare. La
animale întâlnim doar trei corpuri subtile - eteric, astral şi mental, plantele
au numai corp eteric şi corp astral, iar mineralele doar corp eteric. Deci,
singurul corp subtil existent la toata Creaţia este corpul eteric, alcătuit
diferit pentru fiecare nivel evolutiv.
Corespunzător acestui nivel, fluidele primare ce intră în componenţa
corpului eteric se clasifică astfel:
- fluide de gradul IV, specifice mineralelor;
- fluide de gradul III, specifice plantelor;
- fluide de gradul II, specifice animalelor; - fluide de gradul I, specifice
oamenilor.
 
1. Fluidele de gradul IV
 
Fluidele specifice mineralelor sunt de următoarele tipuri:
 
1.1. Fluid de protecţie
Înconjoară fiecare conductor electric, la fel cum sunt protejate cablurile
electrice de un înveliş protector;
 
1.2. Fluid de structură
Este vizibil ca un filigran auriu; interconectează toate moleculele,
împiedicând dezagregarea lor;
 
1.3. Fluid de reglare a vibraţiilor
Se suprapune peste fluidul de structură şi asigură menţinerea armoniei
vibraţiilor tuturor moleculelor;
 
1.4. Fluid arhetipal
Înfăşoară la exterior mineralul şi corespunde formei şi proprietăţilor
fizice ale acestuia, conţinând informaţiile specifice (culoare, strălucire, etc);
 
1.5. Fluid de circulaţie a energiei cosmice
Întreţine viaţa mineralului, fiind conectat la Eterul Universal;
 
1.6. Fluid de circulaţie a energiei telurice
Stabileşte legătura mineralului cu Pământul;
 
1.7. Fluid de emisie-recepţie
Realizează legătura tuturor mineralelor de acelaşi tip, legătura lor cu
lumea Eu-lui mineral, Devachanul Superior, precum şi legătura cu celelalte
regnuri superioare regnului mineral.
 
2. Circulaţia energiei eterice la nivelul
mineralelor
 
Alimentarea fluidelor eterice la minerale nu se realizează prin sistemul
cunoscut de şapte chakre, ci printr-un singur „punct” de alimentare ce
funcţionează ca o chakră. Această chakră se află în centrul mineralului şi
este legată printr-un cordon energetic la Devacheanul Superior şi la Pământ.
Cordonul eteric principal este conectat la toate fluidele ce formează
structura eterică a mineralului, alimentându-le energetic, transmiţând şi
preluând informaţii.
Prin partea superioară a centrului energetic cordonul transmite Energie
Eterică Universală care pătrunde în fluidele eterice după ce este
transformată corespunzător mineralului şi emite informaţiile ce pornesc de
la mineral spre Devachanul Superior.
În partea inferioară sunt transmise informaţii spre Pământ şi captată
energia telurică necesară mineralului. Circulaţia energiei telurice este
supravegheată şi impulsionată de către Spiritele Elementale cunoscute sub
numele de Gnomi.
Informaţiile primite prin energie eterică de la celelalte minerale şi
sisteme vii sunt depuse în memoria eterică aflată în câmpul magnetic al
mineralului.
 
 
 
 
3. Câmpurile magnetice ale mineralelor
 
Curentul eteric, la fel ca şi curentul electric, generează un câmp
magnetic propriu. Acest câmp magnetic este perceput ca o luminiscenţă în
jurul structurii fizice. Mineralul apare înconjurat de un strat luminos de
grosime variabilă. Luminiscenţă acestui strat confundat de mulţi
clarvăzători cu corpul eteric, dar fiind numai o parte a acestuia, este diferită
de la un sistem la altul.
În câmpul magnetic se acumulează toate informaţiile primite de
mineral. „Citind” în câmpul magnetic, se poate afla toată viaţa mineralului,
începând de la formarea sa, influenţele pe care le-a suportat, chiar şi
trecerea unei fiinţe prin corpul eteric al mineralului înregistrându-se prin
impregnarea cu energia eterică a acestuia.
Influenţele asupra mineralelor lasă amprente aproape sensibile,
transmise la scanarea cu palma, în funcţie de perceperea fiecăruia, prin
senzaţii de căldură sau de răceală, de umiditate, de arsură, chiar şi de durere
fizică, ce pot fi decodificate.
Dacă sunt de provenienţă pur naturală, şi materialele de construcţie
emit. Trăim permanent în câmpurile magnetice ale mineralelor, acestea
percepând prin interacţiune toate stările vibraţionale ale câmpului nostru
magnetic.
La cristale, câmpul magnetic este înzestrat cu o putere de amplificare a
energiilor pe care le primesc şi, în special, a celor pe care le transmit.
Compatibilitatea unor cristale cu oamenii născuţi în anumite zodii se
explică prin beneficitatea emisiilor câmpului magnetic al cristalului pentru
persoanele ale căror fluide eterice speciale sunt conectate la anumite zone
energetice din înalt.
Influenţa energetică a cristalului nu se înregistrează numai la nivelul
câmpului magnetic uman, ci şi la nivelul mentalului şi al aurei energetice.
 
4. Convieţuirea în comuniune cu
mineralele
 
Vi se pare absurd să trăiţi în comuniune cu pietrele? De ce, dacă ele
sunt însăşi esenţa fizică a planetei pe care trăim?
Câţi dintre dumneavoastră nu aţi colecţionat pietricele când eraţi copii,
mirându-vă de forma unora şi admirând culoarea sau strălucirea altora?
Poate copilul încerca să înţeleagă, încerca să iubească...
Ce transmit pietrele, rocile, munţii, casele noastre, drumurile? Ne dau
stabilitate, încredere, putere. În minerale găsim forţa şi echilibrul. Ele sunt
factorul solid, indestructibil al lumii în care trăim. Ne ancorează în realitate.
Prin ele păstrăm legătura cu Pământul. Aşa cum căutăm scânteia divină din
noi în înalt rugând-o să coboare, trebuie să ne căutăm şi rădăcinile
energetice în planeta care ne găzduieşte vieţuirea.
O parte din energia telurică cu care ne alimentăm prin chakra „cea mai
de jos” a fiinţei noastre, chakra telurică aflată la 30 cm sub tălpile
picioarelor, provine de la mineralele aflate în pământ şi pe suprafaţa
acestuia. Deci, chiar dacă ştim sau nu, corpul nostru fizic preia şi energia
pietrelor. Iubind întreaga creaţie, această energie ne poate fi benefică,
folositoare.
Nu uitaţi că pietrele trăiesc şi au memorie chiar daca nu au suflet şi
inteligenţă. Poate unele dintre ele contribuie la evoluţia Pământului mai
mult decât oamenii care nu s-au trezit.
 
5. Fluidele de gradul III
 
Fluidele de gradul III sunt specifice plantelor, clasificându-se astfel:
 
5.1. Fluid de protecţie
Este acelaşi la toate structurile eterice, cu rol de izolare a fluidelor;
 
5.2. Fluid de structură
Fiind vizibil ca un filigran de luminiscenţă variabilă, interconectează
toate celulele plantei, împiedicând dezagregarea lor;
 
5.3. Fluid de reglare a vibraţiilor
Interconectează toate celulele plantei, reglând ritmul vibraţiilor
specifice fiecărei părţi componente (rădăcină, tulpină, frunze, flori, fructe)
şi menţinând armonia vibraţiilor la nivelul întregii structuri;
 
5.4. Fluid arhetipal
Corespunde formei plantei, cu toate caracteristicile ei fizice (forma
fiecărei părţi componente, culoare, parfum, etc);
 
5.5. Fluid de circulaţie a energiei cosmice
Întreţine viaţa plantei şi toate procesele de înmulţire şi rodire, fiind
conectat la Eterul Universal;
 
5.6. Fluid de circulaţie a energiei telurice
Asigură creşterea plantei, începând de la răsărirea ei din sămânţă;
 
5.7. Fluid metabolic
Conţine energiile şi informaţiile necesare proceselor de fotosinteză, de
transformare, producere şi asimilare a hranei;
 
5.8. Fluid respirator
Asigură respiraţia plantei, transformând la nivel energetic bioxidul de
carbon în oxigen;
 
5.9. Fluid senzorial
Transmite corpului fizic impulsurile corpului astral şi preia senzaţiile
fizice conducându-le pentru decodificare în corpul astral;
 
5.10. Fluid de comunicare (de emisie-recepţie) de nivel 1
Realizează legătura plantelor din aceeaşi specie şi conexiunea lor
energetică cu sufletul-grup aflat în Lumea Eu-lui Plantelor, Devachanul
Inferior;
 
5.11. Fluid de comunicare (de emisie-recepţie) de nivel 2
Realizează legătura cu plantele din alte specii şi cu toate celelalte
regnuri;
 
5.12. Fluid curativ
Menţine starea de sănătate a plantei, fiind conectat la Energia Divină.
 
6. CIRCULAŢIA ENERGIEI
ETERICE LA PLANTE
 
Informaţiile şi energiile pe care plantele le primesc de la Soare prin
fluidul de circulaţie a energiei cosmice, sunt transmise apoi prin fluidul de
circulaţie a energiei telurice. Toată această transmitere continuă este
impulsionată şi realizată de către Spiritele Elementale (Gnomi, Silfe,
Ondine şi Salamandre) („Rudolf Steiner - „Omul în raport cu Spiritele
Elementelor”) a căror existenţă este direct implicată în viaţa regnului
vegetal.
Orice disfuncţie în funcţionarea corpului eteric al plantei atrage după
sine îmbolnăvirea ei. Prin fluidul curativ planta transmite semnale specifice
către sufletul-grup înainte de apariţia îmbolnăvirii. Energiile curative îşi
intensifică atunci circulaţia şi prin Spiritele Elementale se încearcă
înlăturarea cauzei disfuncţiei. Planta moare doar dacă acestea nu pot
interveni pentru restabilirea circulaţiei normale a fluidelor eterice.
Alimentarea fluidelor eterice se face prin cordonul principal
(corespunzător Cordonului de Argint) conectat la Sufletul Grup, fluidele
fiind filtrate de cele şapte chakre.
Chakrele au rol de transformare a energiei primite prin cordonul
principal conform parametrilor specifici fiecărei plante.
Fluidul de protecţie şi fluidul arhetipal intră în structura eterică direct
din cordonul principal.
Fluidul de circulaţie a energiei telurice este filtrat de chakra nr. 4
(numărătoarea începe de jos în sus), iar fluidul de circulaţie a energiei
cosmice de chakra nr. 7.
Fluidul metabolic este conectat la chakra nr. 1,2 şi la chakra nr. 3,
fluidul respirator şi cel senzorial la chakra nr. 4, fluidele de comunicare la
chakra nr. 5 şi 6, iar fluidul curativ, fluidul de structură şi cel de reglare a
vibraţiilor la chakra nr. 7.
Culorile fluidelor parcurg întregul spectru: fluidul metabolic are
diverse nuanţe de roşu, portocaliu şi galben, fluidele respirator, senzorial şi
de circulaţie a energiei telurice au nuanţe de verde, fluidele de comunicare
sunt albastre şi indigo, fluidele de structură şi de reglare a vibraţiilor sunt
mov, iar fluidul curativ şi fluidul de circulaţie a energiei cosmice sunt alb-
argintii.
 
 
 
7. Comunicarea prin câmpul magnetic
al plantelor
 
Câmpul magnetic al plantelor, format din câmpurile magnetice ale
curenţilor eterici specifici, determină o formă a corpului eteric cu totul
diferită de cea a corpului fizic. Forma eterică este mult mai mare în zona
rădăcinilor, datorită vibraţiilor foarte ridicate ale celulelor acestora.
Datorită forţei energetice a rădăcinilor, planta captează foarte puternic
energia telurică, fluidul de circulaţie e energiei telurice fiind vizibil ca cel
mai luminos.
Planta percepe schimbările de mediu, ale solului, prin modificarea
vibraţiilor energiei telurice. Orice schimbare a vremii îi este transmisă la
nivel eteric prin câmpul fluidelor de circulaţie a energiei cosmice.
Câmpul magnetic transmite informaţiile şi energiile prin vibraţii ce
ajung până la nivel celular.
Orice modificare a vibraţiilor se propagă până la nivelul câmpului
astral, transformându-se în senzaţii.
Plantele nu comunică prin corpul eteric, ele transmit toate datele
corpului astral. Prin corpul eteric se realizează doar schimburi energetice.
Astfel, o plantă mai puţin viguroasă poate fi impulsionată de energia unei
plante mai puternice, chiar aceeaşi specie cu ea. Sau o plantă viguroasă
poate fi descărcată energetic (demagnetizată) de o plantă aparţinând unei
specii diferite. Transferul de energie se face prin câmpurile magnetice ale
plantelor.
Starea de boală poate fi molipsitoare, o activare mai puternică a
fluidului curativ al unei plante putând provoca dezactivarea fluidului curativ
al plantei vecine.
Stările de mulţumire şi de fericire sunt transmise de către corpul astral
plantei printr-o intensificare a vibraţiilor corpului eteric. Stările de
nemulţumire, de frustrare, printr-o scădere a ritmului vibraţiilor, percepute
fizic prin ofilirea sau pălirea frunzelor.
Compatibilitatea dintre plante se explică prin armonia existentă între
vibraţiile lor. Dizarmonia vibraţională duce la incompatibilitate.
În cadrul aceleiaşi specii există o comuniune, plantele nefiind separate
ca individualităţi. Ele nu trăiesc ca entităţi separate una de cealaltă.
Comunicând prin sufletul grup, tot ce simte o plantă dintr-o specie, simt
toate plantele aparţinând aceleiaşi specii, într-o măsură mai mare sau mai
mică, creşterea sau scăderea ritmului vibraţional fiind simultană.
Comunicarea plantelor cu mineralele se face în special cu ajutorul
Gnomilor, prin transmiterea informaţiilor de la rădăcinile plantelor la
minerale.
Animalele, păsările şi oamenii pot provoca prin mentalul lor, conştienţi
sau nu, modificări ale stărilor vibraţionale ale plantelor. Un gând negativ
poate produce dereglări metabolice, de respiraţie sau de alimentare cu
energie eterică a plantei, provocând astfel îmbolnăvirea ei sau moartea
fizică. Gândurile benefice amplifică vibraţiile şi accelerează alimentarea cu
energie, îmbunătăţind starea de sănătate şi vitalitate a plantei.
Plantele comunică cu universul prin intermediul Silfelor, Ondinelor şi
Salamandrelor. Întreaga lor existenţă este bazată pe senzaţii transmise
vibraţional şi transformate în sentimente ce rămân înscrise în memoria
Sufletului Grup, influenţându-i evoluţia.
Despre iubirea pe care o primesc şi o transmit plantele, despre
capacitatea lor de a se dărui şi de a amplifica toate sentimentele voi vorbi în
acea parte a cărţii consacrată corpului astral.
Dacă oamenii ar înţelege plantele, s-ar putea înţelege mai uşor pe ei
înşişi. Dacă ar putea comunica între ei aşa cum comunică plantele, cu
sufletele, multe cuvinte ar deveni inutile şi lipsite de sens.
La fel cum plantele îşi transmit stările vibraţionale, şi oamenii se
influenţează, modificându-şi unul altuia câmpurile magnetice, perturbând
circulaţia fluidelor eterice, intervenind în buna funcţionare a organismelor
celor lângă care trăiesc. Puteţi accepta ideea că plantele ne sunt superioare
prin capacităţile de percepere şi emitere ale corpurilor lor eterice şi astrale?
Ele simt mai intens şi se dăruiesc cu toată puritatea lor, necondiţionat,
neavând mentalul care să le influenţeze în mod negativ celelalte structuri.
Putem fi şi noi la fel de sensibili şi de puri ca o floare? Ne putem dărui
sentimentele, iubind întreaga Creaţie? Putem fi, Oameni?
 
 
 
8. Fluidele de gradul II
 
Fiind specifice animalelor (prin acest termen mă refer la toate
organismele aparţinând regnului animal), fluidele de gradul II sunt
următoarele:
 
8.1. Fluid de protecţie
Este fluidul izolator al fiecărui traseu eteric;
 
8.2. Fluid de structură
Interconectează toate celulele organismului animal, împiedicând
dezagregarea;
 
8.3. Fluid de reglare a vibraţiilor
Reglează ritmul vibraţiilor specifice fiecărei celule, fiecărui ţesut,
organ, glandă, aparat şi sistem şi menţine armonia vibraţiilor la nivelul
întregii structuri eterice;
 
8.4. Fluid arhetipal
Corespunde formei corpului, cu toate caracteristicile ei fizice, în toate
etapele de creştere şi de dezvoltare;
 
8.5. Fluid de circulaţie a energiei cosmice
Întreţine viaţa fiinţei prin alimentarea cu Energie Universală;
 
8.6. Fluid de circulaţie a energiei telurice
Stabileşte conectările sufletului întrupat cu mediul, atmosfera şi toate
condiţiile de viaţă ale planetei; menţine armonia între ritmurile animalului
şi ritmurile planetei, făcând posibilă şi realizabilă întruparea;
 
8.7. Fluid metabolic
Fiind conectat la tot aparatul digestiv, întreţine procesele digestive şi
metabolice, începând cu masticaţia şi continuând cu prelucrarea,
transformarea şi asimilarea hranei;
 
8.8. Fluid de eliminare a reziduurilor
Este conectat la aparatul urinar, la glandele sudoripare şi la aparatul
digestiv, prelungind fluidul metabolic pentru eliminarea reziduurilor din
organism;
 
8.9. Fluid respirator
Asigură toate procesele de respiraţie ale fiinţei;
 
8.10. Fluid genital
Fiind conectat la Sufletul Grup, transmite toate energiile şi informaţiile
necesare proceselor de înmulţire în perioadele optime determinate în Lumea
Astrală;
 
8.11. Fluid sanguin
Este conectat la întregul aparat circulator, asigurând circulaţia sângelui
şi toate procesele de la nivelul celulelor sanguine;
 
8.12. Fluid optic
Traseul acestui fluid în interiorul organismului începe de la nivelul
pupilei, conectând ochii la creier;
 
8.13. Fluid auditiv
Parcurge urechea internă, mergând până la creier;
 
8.14. Fluid olfactiv
Există doar la animale, nu şi la celelalte specii inferioare lor şi face
posibilă perceperea şi decodificarea mirosurilor la nivelul creierului;
 
8.15. Fluid gustativ
Fiind legat la papilele gustative, transmite creierului informaţiile legate
de gust;
 
8.16. Fluid neuronal
Asigură conectarea şi funcţionarea tuturor celulelor neuronale, a
sistemului nervos central şi a celui periferic, în ansamblu;
 
8.17. Fluid imunitar
Fiind conectat la sistemul imunitar, previne îmbolnăvirea organismului,
activarea acestui fluid asigurând protecţia împotriva contaminării;
 
8.18. Fluid curativ
Susţine toate procesele de vindecare şi refacere;
 
8.19. Fluid de termo-reglare
Reglează temperatura internă a tuturor organismelor ce aparţin regnului
animal;
 
8.20. Fluid de orientare
Este specific animalelor, păsărilor, unor reptile şi insectelor evoluate
(furnici, albine, etc);
 
8.21. Fluid de zbor
Este întâlnit la insectele zburătoare şi la păsări; nu există la păsările
domestice;
 
8.22 Fluid instinctual
Corespunde fluidului de comunicare de nivel 1 la plante şi uneşte toate
fiinţele aparţinând aceleiaşi specii între ele şi cu Sufletul Grup;
 
8.23. Fluid de comunicare
Realizează comunicarea între animale şi fiinţele aparţinând celorlalte
regnuri prin conectare la organele de simţ, la corpul astral şi la cel mental;
 
8.24. Fluide de absorbţie
Pornesc de la nivelul organelor de simţ şi absorb energia luminii (prin
ochi), a sunetelor (prin urechi), a parfumurilor sau a mirosurilor plăcute
fiecăruia (prin nas) şi a hranei (prin cavitatea bucală); la unele animale, în
special la feline, există fluide de absorbţie şi la nivelul blănii;
 
8.25. Fluid senzorial
Face legătura între corpul fizic şi corpul astral;
 
8.26. Fluid mental
Conectează corpul fizic şi corpul astral cu corpul mental. La aceste
fluide eterice de gradul II se adaugă şi câteva fluide de tip astral, existente
doar la unele animale mai evoluate:
 
8.27. Fluid de respectare a ierarhiilor superioare
 
8.28. Fluid de conectare la Voinţa Divină
Din acest fluid se desprind alte două fluide specifice animalelor
domestice:
 
8.29. Fluid al iubirii sau ataşamentului
 
8.30. Fluid al ascultării sau supunerii
Fără a fi dotat cu aceste ultime două fluide, animalul nu poate
convieţui în comuniune cu omul.
 
9. Circulaţia energiei eterice la animale
 
Corpul eteric este alimentat energetic prin cordonul eteric principal
(Cordonul de Argint), prin cele şapte chakre ce au rol de transformare a
energiei în energie specifică fiecărui organ şi sistem şi de filtrare a acestei
energii, prin chakra inferioară (chakra telurică) ce sigură legătura fiinţelor
din regnul animal cu planeta pe care se află în evoluţie şi prin chakra
superioară (chakra cosmică) ce face conectarea cu Divinitatea.
Cele două chakre exterioare corpului fizic, inferioară şi superioară,
transformă energia telurică, respectiv pe cea cosmică, în energie optimă
sistemului viu, fiind legate prin cele două fluide de circulaţie a energiilor.
Fluidul de protecţie şi cel arhetipal sunt alimentate numai prin
cordonul eteric principal. După ramificarea în doza eterică, fluidele sunt
conectate la chakre: La chakra nr. 1 este conectat fluidul de eliminare a
reziduurilor;
La chakra nr. 2 este conectat fluidul genital;
Prin chakra nr. 3 trec fluidul metabolic şi cele de absorbţie energetică;
Chakra nr. 4 filtrează fluidul de absorbţie, fluidul respiraţiei, fluidul
sanguin, pe cel de termo-reglare, fluidele imunitar şi curativ, fluidul de zbor
şi cel senzorial,
Chakra nr. 5 este traversată de fluidele organelor de simţ şi de cel
senzorial; împreună cu chakra nr, 6 filtrează fluidul de comunicare.
La chakra nr. 6 sunt conectate fluidul de zbor, fluidul neuronal, cel de
orientare, cel instinctual şi fluidul mental.
Prin chakra nr. 7 trec fluidele de tip astral filtrate mai întâi de chakra
cosmică, fluidul de structură şi cel de reglare a vibraţiilor.
După vibraţiile specifice funcţiilor pe care le au şi ale chakrelor prin
care trec, fluidele sunt multicolore, în culorile spectrului. Astfel, fluidul de
eliminare a reziduurilor are culoarea roşie, cel genital este portocaliu.
Fluidul metabolic are culoarea galbenă, cel de absorbţie energetică este
galbenverzui. Fluidele respirator, sanguin, de termo-reglare, imunitar,
curativ şi de zbor au diferite nuanţe de verde. Fluidul senzorial este turcoaz
(verde-albastru), cel al organelor de simţ este albastru şi fluidul de
comunicare este albastru-indigo. Indigo de diferite nuanţe, până la mov,
sunt şi fluidele senzorial şi neuronal, cel de orientare, cel instinctual şi cel
mental. Fluidul de structură şi cel de reglare a vibraţiilor sunt mov-argintii,
iar fluidul de circulaţie a energiei cosmice şi fluidele astrale sunt de culoare
alb-argintie. Fluidul de circulaţie a energiei telurice are culori diferite pentru
fiecare specie.
Toate fluidele eterice au circuite duble, de preluare şi transmitere a
energiei eterice, chakrele funcţionând ca transformatoare ale energiei
primite şi filtre ale energiei emise prin Cordonul de Argint şi direct prin
chakra cosmică şi chakra telurică.
 
Cap. III - Fluidele corpului eteric
uman
 
În alcătuirea corpului eteric uman intră curenţi de forţe, poziţionaţi pe
mai multe straturi, încărcaţi cu energie eterică diferită, de la energia captată
din Eterul Universal până la transformarea acesteia într-o energie de tip
emoţional-afectiv de provenienţă divină.
Primul tip de curenţi eterici, de gradul I. alimentaţi din Eterul
Universal, întreţin buna alcătuire şi funcţionare a organismului fizic,
traversând întreaga structură eterică.
Curenţii de tip astral definesc structura emoţională, sentimentală şi
morală a entităţii la nivelul eteric. Fiecărui fluid îi corespunde o calitate, o
virtute, un dar primit de la Creator. Aceşti curenţi sunt activaţi la maxim sau
nu, putând fi chiar inexistenţi, în funcţie de modul de a simţi, de a gândi şi
de a acţiona al fiinţei umane.
Fluidele de conectare intra-structurală facilitează funcţionarea în
siguranţă a tuturor structurilor subtile, interconectându-le şi permiţând
circulaţia energiilor şi a informaţiilor.
Între cele trei tipuri de curenţi nu există legături, fiecare fiind
alimentaţi din surse diferite prin Cordonul de Argint şi prin chakrele
exterioare corpului fizic, însă perturbarea oricăruia dintre sistemele de
fluide eterice produce perturbări celorlalte, percepute vibraţional.
Prin clarvedere, fluidele de gradul I sunt vizualizate sub forma unor
benzi luminoase colorate ce străbat corpul fizic, fluidele de tip astral au
forme geometrice sau simbolice şi sunt mai luminoase, mergând până la
auriu strălucitor, iar fluidele de interconectare sunt vizibile numai în
structurile chakrelor, forma lor fiind aceea de spirală.
Alimentarea fluidelor eterice umane este influenţată de hrană şi de
somn, de mediu, de activităţile zilnice şi implicarea emoţională în aceste
activităţi, de sentimente şi gânduri, de relaţiile cu celelalte fiinţe şi cu
entităţile superioare, de conştientizarea Divinităţii şi a Legilor Universale.
 
A. FLUIDELE DE GRADUL I
Fluidele de acest tip sunt similare cu cele întâlnite la corpurile eterice
inferioare ca alcătuire a corpului eteric uman. Există o mare asemănare între
fluidele de gradul II ce compun structurile eterice ale animalelor şi fluidele
de gradul I din structurile eterice umane. Diferă prin consistenţă, la om fiind
mai eterate datorită conectării cu celelalte structuri.
Voi descrie în amănunt traseul şi caracteristicile fiecărui fluid în parte.
 
A.1. Fluidul de protecţie
Prin structura sa, fluidul de protecţie dă siguranţă şi invulnerabilitate
întregii alcătuiri eterice a fiinţelor. Consistenţa acestui fluid care îmbracă
toate circuitele fluidice din corpul eteric este cea mai fină, asemănătoare
celofanului. Transparenţa sa nu influenţează vizualizarea luminiscentei şi a
culorii fluidului ce traversează canalul eteric. Prin natura sa specială, fiind
încărcat doar cu informaţii de protecţie, nu perturbă consistenţa
informaţională şi energetică a fluidului pe care îl înconjoară.
Alimentarea sa se realizează direct din învelişul de protecţie al
cordonului principal, Cordonul de Argint, conectat la Sursa Divină.
Circuitul închis este dat de stratificarea în două fascicule, înfăşurate
unul peste celălalt. Primul „se duce” pe interior şi apoi se întoarce pe
deasupra, intrând din nou în Cordonul de Argint. Astfel, învelişul este
dublu, cu două sensuri. Cele două fascicule au polarităţi diferite,
determinând neutralitatea întregului.
Dacă nu este alterată consistenţa fluidului de protecţie, eventualele
impurităţi nu pot ajunge până la învelişul interior, ele fiind transportate de
învelişul exterior în afara structurii, apoi absorbite şi dizolvate în Eterul
Universal.
Particulele ce intră în componenţa acestui fluid sunt permanent
reînnoite, orice afecţiune a lor durând foarte puţin.
Orice vibraţie dizarmonioasă sau disfuncţie a unui fluid eteric este
transmisă prin fluidul de protecţie în matricea informaţională a corpului
eteric, aflată în chakra Muladhara de la baza coloanei vertebrale. Nucleul
corpului mental citeşte matricea informaţională şi acţionează partea
subconştientă a mentalului pentru rezolvarea problemelor de la nivelul
fizicului şi partea inconştientă pentru rezolvarea disfuncţiilor din corpul
eteric.
Vibraţiile fiecărui fluid eteric pot creşte şi pot fi armonizate prin citirea
sau rostirea unor invocări adresate Divinităţii.
Invocare pentru refacerea şi energizarea fluidului de protecţie
 
Doamne Dumnezeule Atotputernic,
îţi mulţumesc pentru protecţia pe care
mi-o oferi permanent, fără ca eu să ştiu.
Îţi mulţumesc că mi-ai creat
un corp eteric invulnerabil
şi indestructibil până la sfârşitul
acestei vieţi pământeşti
închinată slujirii Tale.
 
Puterea invocării este mai mare decât puterea rugăciunii, ea nefiind o
cerere, ci o afirmare a unei stări de fapt, a unei împliniri atrase de
certitudinea realizării.
 
A.2. Fluidul de structură
Fluidul eteric de structură înfăşoară toate celulele corpului uman pe
exteriorul membranei, fără a interfera în structura lor arhetipală,
menţinându-le consistenţa şi invulnerabilitatea.
Înfăşurarea este dublă. Fluidul intră şi iese prin chakra Sahasrara, aflată
în creştetul capului, alimentându-se cu Lumină Divină din zona Creaţiei
Primordiale. Chakra filtrează Lumina şi o optimizează corespunzător
organismului.
Toată creaţia materială este formată din atomi şi spaţiile dintre atomi.
Toate organismele vii sunt formate din celule şi spaţiile dintre celule.
Astfel, mărit la o scară foarte mare, fluidul de structură poate fi văzut ca o
reţea de globuleţe strălucitoare prinse unele de altele cu mici fire aurii.
Datorită modului de viaţă actual, acest fluid a devenit foarte vulnerabil.
Toate reziduurile rămase în urma prelucrării toxinelor (E-uri, îngrăşăminte
chimice care au fost folosite la hrănirea legumelor, substanţe chimice
ingerate de animale, medicamente, alcool), a cărnii, a noxelor din mediu se
acumulează în spaţiile intercelulare.
Devenind din ce în ce mai grosiere, aceste depuneri distrug fluidul de
structură şi înglobează în masa lor celulele. Astfel, se creează noduli,
tumori, formaţiuni canceroase, chisturi, fibroame, varice, polipi, negi şi alte
excrescenţe. Eliminarea lor se face fără leziuni, prin chirurgie de lumină.
Adevărata chirurgie de lumină nu se poate realiza decât de către entităţi
superioare foarte evoluate aflate în misiune pe Terra. Ele intervin fără
conştientizarea bolnavului, făcând „minuni”, sau lucrează prin intermediul
unor terapeuţi, cu sau fără ştirea lor.
Energia specială folosită în chirurgia de lumină pătrunde în spaţiile
intercelulare, desprinde corpul străin şi îl dezintegrează. Apoi, fluidul de
structură se poate reface.
Pentru prevenirea aglomerării cu impurităţi a spaţiilor intercelulare,
schimbaţi-vă modul de viaţă şi mai ales modul de viaţă al copiilor
dumneavoastră Hrăniţi-i, pe cât este posibil, natural, evitând alimentele ce
au în componenţă substanţe chimice, reducând la minim consumul de carne.
Renunţaţi la fumat şi evitaţi atmosfera îmbâcsită, căci fumul creează
depuneri în spaţiile intercelulare ale aparatului respirator. Eliminaţi alcoolul
şi luaţi medicamente numai când sunt necesare. Ieşiţi cât mai mult în
natură, într-un cuvânt: trăiţi sănătos!
Înainte de purificarea fluidului de structură este necesară curăţarea
spaţiilor intercelulare cu lumină din Zona Divină a creaţiei Primordiale.
Cu capacitatea dea curăţa aceste spaţii sunt înzestraţi, în general,
bioterapeuţii. Repetarea următoarei invocări, de mai multe ori pe zi, o
perioadă îndelungată de timp, are efect terapeutic asemănător.
Invocare pentru purificarea spatiilor intercelulare
Te rog, Doamne Dumnezeule Atotputernic,
trimite Lumina Ta să purifice
toate spaţiile intercelulare
ale corpului meu, pentru ca eu să pot fi
aşa cum Tu m-ai creat.
 
Capacitatea de refacere a corpului eteric este determinată de
alimentarea cu mai multă energie decât este necesar pentru funcţionarea lui.
Acolo unde spaţiile intercelulare sunt pure, fluidul de structură deteriorat se
poate reface.
 
Invocare pentru refacerea fluidului de structură
Îţi mulţumesc, Doamne Dumnezeule Atotputernic,
pentru desăvârşita alcătuire a fiinţei mele.
Fie ca Lumina ta să protejeze
fiecare celulă a trupului meu,
de acum şi până la sfârşitul acestei vieţi pământeşti
închinată Slujirii Tale.
 
A.3. Fluidul de reglare a vibraţiilor
Fiecare celulă a organismului uman are propria ei vibraţie şi fiecare
ţesut are o vibraţie specifică. La nivelul întregului organism, vibraţiile sunt
în armonie.
Disonanţa, lipsa de armonie a vibraţiilor, duce la apariţia bolii. Dacă
ritmul vibraţiilor celulelor unui organ este perturbat, organul se
îmbolnăveşte.
Fluidul de reglare a vibraţiilor este conectat la nucleul fiecărei celule,
primind impulsuri informaţionale şi transmiţând energie din Zona Divină a
Armoniei Vibraţionale. Aspectul său este acela al unor faguri de
luminiscenţă argintiu-aurie, în funcţie de zona pe care o parcurge.
Chakra Sahasrara filtrează energia de alimentare a acestui fluid,
optimizând-o conform necesităţilor.
Orice perturbare a vibraţiilor este transmisă informaţional bazei de date
aflată în chakra Muladhara. Alimentarea fluidului se intensifică până la
restabilirea armoniei.
În zona aflată în dizarmonie, fluidul îşi pierde strălucirea, devenind
opac. Revenind la normal, îşi recapătă aspectul iniţial.
Când fluidul de structură este deconectat pe porţiuni prin acumulare
reziduală, fluidul de reglare a vibraţiilor îşi reduce pulsaţiile şi intensitatea
în acele zone.
Menţinerea stării de sănătate este în corelaţie cu păstrarea armoniei
întregului organism.
O viaţă trăită în armonie cu întreaga creaţie se reflectă în armonia
interioară.
 
Invocare pentru armonizarea vibraţiilor
Doamne Dumnezeule Atotputernic,
îţi mulţumesc pentru
armonioasa alcătuire a fiinţei mele.
Fie ca toate celulele, ţesuturile, organele,
glandele, aparatele şi sistemele corpului meu
să fie în armonie unele cu celelalte,
aşa cum Tu le-ai creat pentru Slava Ta.
 
A.4. Fluidul arhetipal
Fluidul arhetipal este fluidul formei, alimentat din Zona Divină a
Arhetipurilor prin Cordonul de Argint.
Informaţiile transmise prin acest fluid corespund evoluţiei corpului
fizic. Datele primare sunt depozitate în Banca de Date din chakra
Muladhara de la baza osului sacru, unde fluidul este conectat. Ele conţin
informaţii despre evoluţia farului, de la stadiul embrionar până la creştere şi
formează matricea sufletului embrionar (sau vegetativ), sufletul corpului
eteric.
Din momentul naşterii, alimentarea cu informaţiile necesare creşterii şi
dezvoltării, maturizării şi îmbătrânirii funcţionează continuu prin acest
fluid, mergând până la nucleul fiecărei celule.
În aceste date este înscrisă forma iniţială şi evoluţia formei fiecărui
organ, a fiecărei părţi a organismului separat şi în cadrul întregului.
Arhetipul fiecărei fiinţe întrupate există, în diverse faze evolutive, încă
dinainte de naştere, în Zona Divină a Arhetipurilor. Acolo, sufletele
evoluate îşi creează viitoarele trupuri fizice. Sufletelor mai puţin evoluate li
se creează viitoarele trupuri fizice arhetipale de către entităţi superioare,
corespunzător karmei şi evoluţiilor lor.
Forma arhetipală este conectată permanent prin energie mentală la
nucleul corpului mental şi prin fluidul eteric arhetipal la nucleul corpului
eteric aflat în chakra Muladhara.
De foarte mult ori, corpul fizic nu mai corespunde formei arhetipale
originale. Orice situaţie care duce la ieşirea din arhetipul original
(schimbarea formei fizice a unui organ în urma unui accident sau a unei
operaţii chirurgicale, schimbarea aspectului fizic prin slăbire, îngrăşare sau
operaţii estetice) provoacă dizarmonii vibraţionale înregistrate atât de
fluidul arhetipal, cât şi de fluidul de reglare a vibraţiilor.
Fluidul arhetipal este vizibil ca o membrană foarte fină ce acoperă
toate organele şi întregul corp fizic. Membrana este transparentă şi
penetrabilă (celelalte fluide eterice pot trece prin ea).
Ieşirea din arhetip produce dereglări funcţionale ale glandelor şi
organelor.
Forma fluidului arhetipal (consistenţa membranei) poate fi deteriorată
de unele eforturi fizice mari, de lovituri şi dureri puternice, de suferinţe
prelungite, de şocuri psihice sau spaime, de căzături de la înălţime, de
schimbări bruşte de temperatură (ex. - îngheţarea membrelor) şi de presiune
(în cazul scafandrilor, aviatorilor şi alpiniştilor), de administrare de
anestezice foarte puternice sau medicamente timp îndelungat, de consumul
de droguri sau substanţe halucinogene şi de unele maladii mentale.
 
Invocare pentru refacerea fluidului arhetipal
Îţi mulţumesc, Doamne Dumnezeule Atotputernic,
Creator a tot ce există, că trupul meu fizic
corespunde perfect arhetipului său,
respectând veşnic Voia Ta.
 
A.5. Fluidul de circulaţie a energiei universale
Fluidul de circulaţie a energiei universale este alimentat cu energie
divină din Absolut, cu energie cosmică din Zona Iubirii Materializate şi cu
energia vieţii din Zona Creaţiei Divine.
Pătrunde în corpul eteric prin chakrele superioare, Chakra Divină
(aflată la aproximativ 30 cm deasupra capului) şi Chakra Christică (aflată la
aproximativ 15 cm deasupra capului), apoi prin chakra Sahasrara din
creştetul capului. Cele trei chakre filtrează fiecare, reglând la parametrii
corespunzători fiinţei întrupate, energia primită: Chakra Divină - energia
divină (energia Tatălui), Chakra Christică - energia cosmică (energia Fiului)
şi Sahasrara - energia vieţii (energia Sfântului Duh).
Coloana alb-argintie a fluidului capătă nuanţe violet la trecerea prin
chakra Sahasrara. Traseul său străbate întregul organism pe circulaţia
sanguină. Se întoarce în Plexul Solar de unde este preluat în Cordonul de
Argint.
Lipsa de credinţă în Divinitate este cauza reducerii alimentării
fluidului. Poate ajunge de grosimea unui fir de aţă, conectat doar la energia
Sfântului Duh ce menţine viaţa în trupul fizic.
În diverse stadii de evoluţie a conştientei, postul, rugăciunea şi
meditaţia atrag amplificarea conectării, mărind astfel alimentarea cu
Energie Divină, Energie Christică şi Energia Sfântului Duh.
 
Invocare pentru amplificarea alimentării fluidului energiei universale
Doamne Dumnezeule Atotputernic,
Doamne Iisus Christos
şi Sfinte de viaţă făcătorule Duh,
trimiteţi, rogu-vă, fiinţei mele întrupate
Lumina, Iubirea şi Viaţa
pentru a putea face mai bine voia
Sfintei Treimi pe acest Pământ.
 
A.6. Fluidul de circulaţie a energiei telurice
Chakra care filtrează acest fluid, aducându-l la parametrii fiinţei, este
Chakra Telurică, aflată la aproximativ 30 cm sub tălpile picioarelor.
Traseul energiei telurice este complementar traseului energiei
universale. Fluidul străbate organismul pe circulaţia venoasă, în timp ce
fluidul universal e conectat la circulaţia arterială. Ajuns în inimă, iese prin
chakra Anahata şi apoi prin Chakra Telurică, transmiţând informaţiile
energetice ale fiinţei spre Pământ.
Informaţiile şi energia transmise de minerale sunt preluate din fluid
prin chakra Anahata, realizându-se astfel comunicarea cu planeta. Prin
chakra Astrului Teluric este trimisă în organism energia ce constituie
suportul mineralelor asimilate din hrană prin fluidul metabolic şi fluidul de
absorbţie energetică.
Fluidul de circulaţie a energiei telurice are culoare verde, de nuanţe
diferite, în funcţie de nivelul de evoluţie al fiinţei şi de tot ce ea transmite
pământului. Lumina verde-fosfor ce pătrunde prin Chakra Telurică îşi
schimbă strălucirea şi nuanţa.
Iubirea şi grija faţă de natură dau fluidului o nuanţă de verde intens,
strălucitor.
Persoanele care merg mult pe jos, care stau mult în natură au acest
fluid foarte activat, spre deosebire de persoanele sedentare, la care fluidul
este puţin activat.
 
Invocare pentru amplificarea alimentării fluidului energiei telurice
Îţi mulţumesc, Planetă Vie,
care mă găzduieşti, mă ocroteşti, mă hrăneşti
şi mă sprijini pentru a-mi îndeplini misiunea.
Îţi dăruiesc iubirea mea, puritatea fiinţei mele
şi viaţa mea, pentru Slava lui Dumnezeu
şi instaurarea împărăţiei Sale pe Pământ.
 
Planeta răspunde, dăruind iubirea şi energia ei fiinţelor cu care se află
în comuniune.
 
A.7. Fluidul metabolic
Culoarea galbenă a fluidului metabolic corespunde chakrei Manipura,
aflată în dreptul ombilicului, răspunzătoare de toate procesele digestive.
Fluidul pur, denumit şi fluid al vieţii, este de culoare aurie. Nuanţa pe
care o primeşte după trecerea prin chakră este dată de caracteristicile proprii
fiinţei.
După irigarea întregului aparat digestiv, fluidul se întoarce în chakra
Manipura. Culoarea sa la ieşirea din organism reflectă starea de sănătate a
individului. Un aparat digestiv sănătos va modifica foarte puţin strălucirea
fluidului, în timp ce starea de boală se va imprima prin nuanţe pale, lipsite
de strălucire: muştar în cazul afecţiunilor stomacului, galben-verzui pentru
afecţiuni hepatice sau ocru în cazul unui colecist bolnav.
Printr-o alimentaţie echilibrată se poate menţine starea de sănătate, deci
şi strălucirea fluidului. Alimentaţia bazată pe carne transformă culoarea
fluidului în maro deschis, chiar în cazul unui organism aparent sănătos.
La nivelul ficatului eteric are loc un transfer de energii şi informaţii
între fluidul metabolic şi fluidul circulator (sanguin), printr-un filtru
energetic. Distrugerea parţială a acestui filtru cauzează îmbolnăvirea
pancreasului şi a vezicii biliare.
În splina eterică există un al doilea filtru prin care se fac schimburile
între fluidul metabolic, fluidul circulator şi fluidul respirator. Deteriorarea
acestui filtru energetic simultan cu crearea de breşe în filtrul din ficatul
eteric, determină apariţia diabetului şi a altor boli de nutriţie.
La intrarea în chakra Manipura, fluidul metabolic este conectat la
fluidul ritmului. Fiecare organism are propriul ritm metabolic. Slaba
conectare la fluidul ritmului provoacă arderi lente sau rapide, deci ieşirea
din ritmul propriu într-un sens sau în celălalt.
 
Invocare pentru activarea fluidului metabolic
Îţi mulţumesc, Doamne Dumnezeule,
pentru hrana pe care o dai
tuturor corpurilor mele în fiecare zi,
pentru buna asimilare şi folosirea optimă
a energiei din hrana vie.
 
A.8. Fluidul de eliminare a reziduurilor
Fluidul eteric de eliminare a reziduurilor intră prin chakra Manipura şi
iese prin chakra Muladhara, parcurgând aparatul digestiv, aparatul urinar şi
ajungând până la glandele sudoripare.
Culorile acestui fluid parcurg gama de vibraţie specifică galbenului,
portocaliului şi roşului.
Afecţiunile colonului şi rectului dau fluidului culoarea grena, iar
afecţiunile renale fac ca fluidul să fie maro-roşcat la ieşirea prin chakra
Muladhara.
În rinichii eterici există doua filtre energetice prin care se face
transmiterea între fluidul de eliminare a reziduurilor şi fluidul circulator
(sanguin). Deteriorarea acestor filtre creează afecţiuni renale, distrugerea
lor provocând blocaje renale. Lipsa de continuitate a fluidului pe traseul
rectului favorizează apariţia hemoroizilor.
Energizarea slabă a fluidului provoacă în cele mai multe cazuri colite
sau constipaţii. Supraenergizarea fluidului provoacă diaree la digerarea unor
alimente nebenefice.
Slaba energizare a fluidului în vezica urinară duce la lipsa de control a
micţiunilor, iar supraenergizarea fluidului pentru vindecarea unor răceli
provoacă micturiţie (nevoie frecventă de a urina).
Energia binefăcătoare a apei de băut are efect de stimulare a acestui
fluid. La fel şi energia vindecătoare a unor plante medicinale, recomandate
în afecţiunile aparatului digestiv şi ale aparatului urinar.
 
Invocare către planeta Pământ (Geea)
Îţi mulţumesc, Planetă Vie,
pentru că preiei toate reziduurile
eliminate de corpul meu fizic
şi de corpurile mele subtile,
purificându-le în fiecare zi pe care o trăiesc
în armonie cu tine şi cu întreaga Creaţie,
pentru Slava lui Dumnezeu
şi instaurarea împărăţiei Sale pe Pământ.
 
A.9. Fluidul respirator
Fluidul respirator este alimentat prin două chakre - Anahata şi
Vishudda, ce transformă particulele eterice ale aerului, aducându-le la
nivelul vibraţional propriu fiinţei. Sursa de alimentare a acestui fluid este
însăşi elementul pur Aer din descompunerea substanţei divine dătătoare de
viaţă în cele cinci elemente primordiale.
După trecerea prin cele două chakre, urmează o conexiune a fluidului
transformat cu fluidul ritmului în plexul solar. Legătura energetică directă a
aparatului respirator cu plexul solar determină uşurarea activităţii corpului
eteric şi creşterea capacităţilor de deconectare, concentrare şi meditaţie ca
urmare a exerciţiilor de respiraţie, a reglării sau încetinirii ritmului
respirator.
Ritmicitatea respiraţiei este întreţinută de conectarea la fluidul ritmului.
Menţinerea ritmului respirator propriu facilitează racordarea corpurilor
inferioare la corpurile superioare ale fiinţei.
Lipsa conectării celor două fluide este cauza unor boli în plan fizic şi a
legăturii sporadice cu Sinele Superior.
În plexul solar, fluidul preluat din Aerul Universal este încărcat cu
particule solare. Astfel, culoarea lui are diferite nuanţe, rezultate din
combinarea culorilor verde, albastru şi galben-auriu.
Dacă aceste nuanţe sunt neschimbate la ieşirea fluidului din organism,
ele pierzând doar din strălucire, înseamnă că aparatul respirator este
sănătos. Dacă fluidul capătă nuanţe închise, plămânii sunt îmbâcsiţi,
poluaţi. Culorile pale, albicioase, denotă îmbolnăvirea plămânilor.
Pe traseul fluidului respirator, în bronhiile eterice, există filtre circulare
ce menţin elasticitatea bronhiilor fizice. Distrugerea filtrelor duce la lipsa
elasticităţii şi provoacă la nivel fizic bronşite sau astm.
Plămânii eterici sunt dotaţi cu canale eterice de preluare a reziduurilor.
În medii foarte pure (la munte sau în atmosferă salină) aceste canale sunt
curăţate, purificându-se astfel plămânii.
 
Invocare pentru amplificarea alimentării fluidului respirator
Doamne Atotputernic, îţi mulţumesc
pentru aerul pe care îl respir
şi pe care Tu l-ai creat ca sursă a vieţii mele
închinată Slujirii Tale.
 
A.10. Fluidul genital
Fluidul genital este filtrat de chakra Swadhisthana, aflată în zona
organelor genitale.
Funcţionarea optimă a acestei chakre contribuie la armonizarea
energiei întregului organism. Eliminarea în exces a energiei sexuale creează
dizarmonie, influenţând funcţionarea chakrelor, în special a celor
superioare.
În timpul actului sexual, prin chakra Swadhisthana au loc schimburi de
energie între parteneri, mai mult sau mai puţin benefice. În absenţa iubirii
dintre parteneri, energia sexuală este distribuită haotic, risipită, consumată
inutil. Risipa de energie sexuală are ca efect insatisfacţia, insuficienţa şi
dependenţa de sex. Actul sexual practicat cu iubire este un schimb benefic
de energii, generator de satisfacţie şi împlinire sexuală.
Culoarea fluidului este portocaliu-aurie. La oamenii care folosesc
benefic energia sexuală, fluidul îşi păstrează culoarea şi luminiscenţa,
întreţinând un aparat genital sănătos. Lipsa de satisfacţie, de împlinire,
abstinenţa fără un suport temeinic, izvorâtă din teamă, frigiditate, ignoranţă
sau înţelegere eronată a vieţii spirituale (nu se poate ajunge la abstinenţă
sexuală decât la un anumit nivel de evoluţie spirituală ce permite folosirea
în alt mod a acestor energii), precum şi o viaţă sexuală dezorganizată,
exagerată, duc la deteriorarea calităţilor fluidului genital, deci la
îmbolnăvire. Culoarea sa devine gri-albicioasă în caz de stagnare a
energiilor sexuale, portocaliu-reflectorizant la cei care au o activitate
sexuală excesivă şi portocaliu-ocru, ruginiu sau maro la persoanele
agresate, dezamăgite sau frustrate sexual.
Fluidul genital este o parte a fluidului sexual, fluid de tip astral, din
care se desprinde la intrarea în corpul eteric.
Sursa de încărcare este Zona Purităţii Divine, Sefirotul Purităţii, Iesod.
Activitatea sexuală negativă perturbă, prin transmitere fluidică,
Sefirotul Purităţii. La ieşirea din corpul eteric, fluidul genital pătrunde din
nou în fluidul sexual şi se întoarce în Zona Purităţii Divine, încărcat cu ceea
ce a preluat din organism. Fiind puri, plini de iubire necondiţionată,
menţinem, la rândul nostru, Puritatea Universală.
 
Mantră pentru menţinerea Purităţii Universale
Toate corpurile mele sunt pure,
Aşa cum Tatăl mi le-a creat
Prin tot ce gândesc, simt, spun şi fac
Menţin Puritatea Universală.
 
Fluidul genital are două polarităţi. Ele este masculin sau feminin, în
funcţie de organismul la care este conectat.
În chakra Swadhisthana, fluidul genital feminin se conectează la
fluidul ritmului, transmiţându-se astfel ritmurile ciclice ale Lunii, ale
Sefirotului Iesod.
Slaba conectare a celor două fluide este cauza perturbărilor ciclului
menstrual.
Desprins tot din fluidul sexual şi combinat cu fluidul genital, la
organismele feminine acţionează fluidul maternităţii.
Cele două fluide eterice, genital şi cel al maternităţii, sunt activate la
maxim şi primesc încărcare din
Zona Creaţiei Divine în momentul conceperii unui copil. (Este vorba
despre fluidele genitale ale părinţilor şi fluidul maternităţii existent deja la
viitoarea mamă).
 
A.11. Fluidul maternităţii
Ca şi fluidul genital, fluidul maternităţii este activat în perioada
pubertăţii, însă o activare parţială a sa încă din copilărie explică tendinţele
de comportament matern ale fetiţelor faţă de fraţii mai mici sau în joaca cu
păpuşile.
Existenţa acestui fluid este determinată karmic şi conform planului
vieţii stabilit înainte de întrupare. Dacă entitatea feminină nu va fi mamă şi
nici nu va creşte copii, în întruparea respectivă fluidul maternităţii nu se
activează.
Conectarea la Zona Maternităţii din Sfera Mamei Divine se face tot
prin chakra Swadhisthana. Energiile primite prin acest fluid de culoare
violet-auriu se amplifică şi îşi schimbă compoziţia pe toată perioada
maternităţii. în timpul sarcinii, punctul de conectare a fluidului străbate
zona abdominală dintre chakra Swadhisthana şi chakra Manipura. (Pe
abdomenul gravidei apare o dunga maronie). Din luna a patra de sarcină,
fluidul maternităţii este conectat la chakra Manipura.
În momentul conceperii, fluidul maternităţii deja îmbracă uterul.
Legătura cu corpul eteric al viitorului copil este făcută deja prin acest fluid.
Energia trimisă din Sfera Mamei Divine creează placenta eterică,
denumită fluid placentar, din care se va forma placenta fizică. Cu cât acest
fluid este mai puternic, cu atât fătul va fi mai protejat, având un organism
perfect sănătos. Consumul de ouă, lactate vii, legume şi fructe în perioada
sarcinii contribuie la activarea fluidului maternităţii, respectiv a celui
placentar.
 
Rugăciune pentru femeile care îşi doresc copii
Doamne Dumnezeule Atotputernic,
trimite rogu-Te o entitate de lumină
ca să-mi fie copil în viaţa aceasta.
Făgăduiesc să nu îi perturb misiunea
şi să respect înţelegerea făcută între noi
înainte de naşterea mea.
Aşa să-mi ajute Dumnezeu!
 
Starea de sănătate a fătului se poate determina prin studiul acestui fluid
placentar. Lipsa de strălucire, de consistenţă şi transformarea culorii violet
în alb, gri sau bej sunt cauze ale dezenergizării fătului. Apariţia altor culori
suprapuse celei violet semnifică existenţa unor afecţiuni la nivelul eteric
corespunzător culorii respective.
Fluidul placentar este îmbrăcat de un fluid de tip astral protector, de
culoare bleu pentru băieţi şi roz pentru fetiţe. În cazul gemenilor, tripleţilor,
etc, de sexe diferite, nuanţele roz şi bleu ale fluidului placentar protector se
combină.
Vizualizând acest fluid, clarvăzătorii ştiu care este sexul viitorului
copil.
 A.12. Fluidul sanguin
Fluidul sanguin sau circulator formează o reţea ce dublează, la nivel
eteric, sistemul circulator. Structura sa este variabilă, după tipul de
circulaţie pe care îl străbate (arterială sau venoasă).
Culoarea sa este verde intens la pătrunderea în chakra Anahata, care îl
transformă conform vibraţiei proprii fiinţei. Tot aici se realizează şi
conectarea la fluidul ritmului, ce imprimă pulsul fluidului circulator.
Pe circulaţia arterială culoarea este strălucitoare şi luminoasă, devenind
opaca pe circulaţia venoasă.
Fluidul se colorează în albastru şi iese prin chakra Vishuddha după ce
preia şi informaţiile de la nivel pulmonar.
Inima eterică este străbătută de două ori de fluidul sanguin şi o dată de
fluidul ritmului.
Dacă traseul fluidului circulator este incomplet, organismul se
îmbolnăveşte de afecţiuni specifice membrelor inferioare (varice, flebite,
tromboze sau arterită în cazul în care fluidul nu parcurge membrele
inferioare).
Bolile cardiace sau circulatorii dau fluidului culoarea roşu-vânăt la
ieşirea din corpul eteric.
 
Invocare pentru refacerea, purificarea şi activarea fluidului sanguin
 
Doamne Dumnezeule Atotputernic,
aşa cum fluidul vieţii străbate întreaga Ta Creaţie,
fie ca viaţa, sănătatea şi puritatea să străbată întregul meu organism, ca
Lumina Ta
să circule prin arterele şi venele mele
după cum inima mea este plină de
iubire pură şi necondiţionată.
 
Dacă inima ne este inundată de iubire, în ea nu mai au loc sentimente
negative (egoism, gelozie, invidie, etc), deci va fi o inimă sănătoasă.
Primind iubire divină pe măsura purităţii inimii, fluidul sanguin ce
străbate o inimă pură va fi luminos şi încărcat energetic, transmiţând în tot
corpul sănătate şi puritate.
 
A.13. Fluidul ritmului
Fluidul ritmului este conectat la Ritmul Universului. Prin acest Fluid
primim paşaportul de integrare în Creaţie.
Prin menţinerea ritmurilor, prin conectare la parametrii universali,
suntem în armonie cu Universul. Conectându-ne la vibraţii joase, ce
perturbă ritmurile fiinţei, devenim o sursă de dizarmonie, afectând astfel
întregul Univers.
Fluidul ritmului are culoare alb-argintie, cu atât mai strălucitoare cu cât
parametrii proprii sunt mai aproape de parametrii universali (vezi capitolul
următor - „Fluidele de tip astral”).
Pătrunde în corpul eteric prin mai multe chakre: în Vishuddha se
conectează la sistemul endocrin, în Anahata la aparatul circulator, în
Manipura la organele digestive şi în Swadhisthana la cele genitale. În plexul
solar e conectat la fluidul respirator.
Prin legătura cu sistemul endocrin, fluidul ritmului influenţează
creşterea organismului şi încetarea creşterii, acţionând asupra hipofizei şi
epifizei; favorizează menţinerea greutăţii corporale prin glanda tiroidă.
Lipsa conectării la glandele de creştere produce perturbări în
dezvoltarea fizică a copiilor. Dacă legătura la glanda tiroidă nu este
perfectă, apar îngrăşarea exagerată, obezitatea.
Tensiunea arterială este reglată prin conectarea la inimă a acestui fluid.
Fiind în armonie cu ritmurile Lunii, fluidul determină perioada ciclului
menstrual la femei, prin interferenţă cu fluidul genital în chakra
Swadhisthana.
Exerciţiile de respiraţie pot produce o activare a fluidului ritmului,
activând prin plexul solar acea parte a sa conectată la fluidul respirator.
Fluidul Ritmului Universal din care provine fluidul ritmului fiecărei
fiinţe este conectat la fluidele emisive ale tuturor planetelor sistemului
nostru solar, deci ale Zodiacului. Prin acest fluid suntem în concordanţă cu
ritmurile zodiacale din momentul naşterii ca fiinţe întrupate.
Putem a fi în armonie sau nu cu ritmurile planetelor, deci putem primi
influenţa lor benefică sau malefică. Alegerea aparţine fiecăruia dintre noi.
Mantră pentru integrarea în Ritmul Universal
Ritmul fiinţei mele
este integrat în Ritmul Universului.
Nici un gând,
nici o faptă,
nici un cuvânt
şi nici un sentiment al meu
nu perturbă Armonia Universală.
 
A.14. Fluidul de termo-reglare
Culoarea fluidului de termo-reglare este bleu-auriu, având diverse
nuanţe imprimate de starea de frig, de căldură sau de febră a fiinţei.
Este conectat la Soarele Divin şi dă o particularitate proprie animalelor,
păsărilor şi omului: starea de căldură interioară.
După trecerea prin chakra Anahata, parcurge toată circulaţia sanguină,
reglând temperatura internă şi asigurând adaptarea organismului la
condiţiile de mediu.
Disfuncţiile acestui fluid fac ca unele persoane să nu poată suporta
căldura excesivă sau frigul mai mult decât altele.
Prin legătura sa cu fluidul imunitar, fluidul de termo-reglare dă
semnalul începerii luptei cu bolile infecţioase, făcând să crească
temperatura corpului.
 
A.15. Fluidul imunitar
Este fluidul care ne protejează împotriva îmbolnăvirilor. Culoarea sa
galbenă devine transparentă şi foarte deschisă dacă apar disfuncţii în
sistemul imunitar al corpului fizic.
Este conectat la Zona Sănătăţii Divine şi filtrat prin chakra Manipura.
Funcţionarea foarte slabă a acestui fluid se reflectă prin îmbolnăviri
dese şi repetate.
Când fluidul este distrus în totalitate, este posibilă infestarea cu virusul
HIV şi declanşarea SIDA. Funcţionarea optimă a fluidului imunitar menţine
organismul sănătos, rezistent la îmbolnăviri contagioase.
 
Invocare pentru activarea fluidului imunitar
Doamne, îţi mulţumesc că sunt sănătos
în această zi a vieţii mele
şi în toate zilele ce vor urma.
 
A.16. Fluidul curativ
Fluidul curativ însoţeşte fluidul imunitar ca şi fluidul de termo-reglare
de-a lungul circulaţiei sanguine.
Toate cele trei fluide au o zonă de transfer a informaţiilor la nivelul
diafragmei. Această zonă este un cristal eteric vibratoriu, cristal curativ.
Deteriorarea cristalului curativ provoacă apariţia febrei fără explicaţii
medicale, în absenţa îmbolnăvirii corpului fizic.
Orice alarmă din fluidul imunitar este transmisă prin cristal fluidului de
termo-reglare care îşi intensifică vibraţiile, provocând starea febrilă.
Ridicarea temperaturii corpului sau a unei zone rănite ori bolnave a
organismului, alertează fluidul curativ care începe procesul de vindecare şi
refacere. Toate celulele afectate sunt conectate la acest fluid.
Fluidul curativ funcţionează doar când este necesar, fiind inactiv când
organismul este într-o stare de sănătate perfectă. Dar, dat fiind că fluidul
este activat şi la o mică zgârietură sau la o înţepătură de insectă, perioadele
de pauză sunt destul de puţine.
Este conectat la două chakre, întâi la Manipura, apoi la Anahata şi la
plexul solar, fiind alimentat din Zona Sănătăţii Divine, ca şi fluidul
imunitar.
Culoarea sa este verde intens, căpătând nuanţe albastre sau galbene
după trecerea prin cristalul curativ, în funcţie de informaţiile primite de la
celelalte două fluide (imunitar- galben; de termo-reglare - bleu).
De starea vibraţională a cristalului curativ depind toate procesele de
vindecare (despre toate cristalele din corpurile subtile voi scrie în acea parte
a cărţii consacrată CORPULUI CHRISTIC, CORPULUI DE CRISTAL).
În caz de îmbolnăvire sau de rănire a corpului fizic, fluidul curativ
emite semnale de vibraţie joasă, corespunzătoare fiecărei disfuncţii. Prin
rezonanţă, se acţionează fluidul de termo-reglare, fluidul imunitar, fluidul
sanguin sau fluidul metabolic.
În chakra Manipura, fluidul curativ este conectat la fluidul metabolic şi
provoacă greţuri sau vărsături atunci când organismul a ingerat ceva
nebenefic şi diaree la digerarea alimentelor nesănătoase, prin conectarea la
fluidul de eliminare a reziduurilor.
Rolul fluidului curativ este de refacere a celulelor şi ţesuturilor
organismului, de vindecare în caz de boală, de restabilire a funcţiilor
glandelor şi organelor afectate în orice fel. Este responsabil de secretarea
calusului în cazul fracturilor şi de refacere a oaselor.
Fluidul curativ se activează în aer liber şi la soare, acţiunea razelor
solare grăbind procesele de refacere.
 
Mantră (către Soare):
Căldura trupului meu
provine din căldura ta.
Viaţa trupului meu,
din viaţa ta.
Sănătatea trupului meu
din lumina razelor tale.
Căldura, viaţa şi lumina ta
învăluie toate celulele trupului meu.
 
A.17. Fluidul neuronal
Structura sa este cea mai complicată dintre toate structurile fluidelor
eterice. Este conectat la sistemul nervos central şi sistemul nervos periferic,
activând fiecare neuron. Prin fluidul neuronal se face legătura între creierul
eteric şi creierul fizic.
Culoarea fluidului este roşu-aurie. Ramura sa centrală porneşte din
chakra mentală, aflată în partea din spate a capului şi, mergând pe învelişul
canalului Sushumna, parcurge coloana vertebrală, intrând în toate chakrele,
de unde se ramifică în plexuri, făcând conectarea cu fluidul ganglionar.
Ajunge apoi în chakra Muladhara, unde depozitează toate informaţiile
acumulate. Din ramura centrală pornesc trasee colorate diferit spre toate
celulele neuronale.
Ruperea legăturii superioare provoacă maladii psihice, scurtarea
traseelor secundare duce la paralizii.
Fluidul neuronal este alimentat din Mentalul Universal, prin corpul
mental
Mantră:
Corpul meu mental are o sănătate perfectă.
Toate procesele psihice şi reflectarea lor
în corpul fizic se desfăşoară conform
Voinţei Divine şi a Sinelui meu Superior,
conectat la corpul meu mental.
 
Sănătatea psihică şi fizică este direct influenţată de buna funcţionare a
fluidului neuronal (prin legătura la creier, la aparatul locomotor şi la
organele de simţ) şi a fluidului ganglionar.
 
 
 
A.18. Fluidul ganglionar
Fluidul ganglionar conectează creierul eteric la sistemul simpatic,
unind în traseul său plexurile şi cele 26 de perechi de ganglioni. Fiind legat
şi de sistemul arterial, transformă stările psihice în senzaţii fizice prin
conectarea vaselor sanguine.
Fluidul are culoarea galbenă şi este filtrat tot la chakra mentală,
mergând de-a lungul coloanei vertebrale de unde conectează plexurile ca şi
fluidul neuronal. Din plexuri se ramifică spre fiecare ganglion.
Disfuncţiile sale produc perturbări în plan psihic, inexplicabile
medical. Fluidul capătă o culoare galben-cenuşie în cazul bolilor psihice.
Pentru activarea acestui fluid este suficientă activarea plexului solar
prin băi fierbinţi la picioare sau prin alte metode.
 
FLUIDELE SIMŢURILOR
Aceste fluide corespund celor cinci simţuri fizice: văz, auz, miros, gust
şi pipăit.
 
A.19. Fluidul optic
Se desprinde din cordonul eteric principal, pentru a fi adus la
parametrii optimi fiinţei, de către chakra Ajna.
Fluidul are culoare indigo-argintiu. Face legătura între ochii eterici şi
creierul eteric, energizând retina şi cristalinul.
Dacă retina nu este energizată la parametrii optimi, ochii se
îmbolnăvesc de miopie, presbitism şi hipermetropie. Dacă retinele sunt
energizate diferit pentru fiecare ochi apare astigmatismul (dioptrii diferite).
Afecţiunile dau fluidului culoare întunecată şi opacă la ieşirea din
chakra Ajna.
Cristalinul are rol de filtru eteric, fiind dublat de un cristal energetic. în
cazul în care cristalinul eteric nu funcţionează, ochiul face cataractă.
Discontinuitatea fluidului optic se manifestă prin dureri de cap.
Lipsa fluidului înseamnă lipsa vederii. Poate fi nativă sau posterioară
naşterii.
Fluidul optic este alimentat de Soarele Divin.
 
Mantră (către Soare):
Lumina sufletului meu
provine din Lumina Divină Solară.
Lumina ochilor mei este
reflectarea luminii sufletului meu.
Ochii mei primesc de la Soare lumina
Îmi hrănesc cu ea toate corpurile.
Eu sunt Lumină.
 
A.20. Fluidul auditiv
Este alimentat de Eterul primordial prin care se transmit sunetele
devenite cuvinte, vibraţiile zgomotelor, vibraţiile notelor muzicale devenite
muzică.
Fluidul conectează, la nivel eteric, urechea internă la creier. Culoarea
sa este verde-albastru, fiind filtrat de chakra Vishudha şi de chakra de
vibraţie aflată între Vishudha şi Anahata.
Afecţiunile aparatului auditiv dau fluidului culoarea bleumarin.
Lipsa de încărcare a fluidului creează hipoacuitate.
Timpanele sunt dublate de filtre eterice. Aceste filtre energetice
acustice protejează urechea internă fizică de vibraţiile zgomotelor foarte
înalte. Lipsa filtrelor afectează timpanul.
Dacă fluidul auditiv nu există, fiinţa nu aude. Surzenia poate fi nativă,
dacă fluidul nu există în structura eterică a fătului, sau căpătată ulterior,
dacă fluidul se dezactivează prin dezenergizări foarte dese (se întâmplă şi la
cei care lucrează permanent în zgomot).
 
Invocare pentru activarea fluidului auditiv şi a claraudiţiei
Îţi mulţumesc, Doamne Dumnezeule,
că pot auzi manifestările lumii fizice înconjurătoare.
Fie ca şi sufletul meu să audă
vibraţiile lumii în care trăiesc,
după cum este Voia Ta.
 
Refuzul de a percepe lumea înconjurătoare, închiderea în sine şi
neacceptarea comunicării, duc la blocarea fluidului auditiv şi a fluidului
vorbirii, blocaj care se transmite karmic în viaţa următoare. Astfel, oamenii
care refuză comunicarea într-o viaţă, pot fi surdo-muţi în viaţa următoare
pentru a înţelege necesitatea dialogului şi comunicării între fiinţe.
 
A.21. Fluidul olfactiv
Fluidul olfactiv este adus la parametrii proprii fiinţei de către chakra
Vishudha. Culoarea lui este albastru-intens. În caz de dezenergizare,
culoarea devine bleu-deschis, mergând până la alb.
Sursa de alimentare este Zona Divină a parfumurilor.
Mirosurile grele, fetide, insuportabile produc dezenergizarea bruscă a
fluidului. Persoanele care lucrează cu substanţe chimice (în laboratoare,
rafinării, benzinării, farmacii sau fabrici de medicamente, cosmetice,
detergenţi, morgă) sau care se ocupă de salubritate, deparazitare, dezinsecţie
au fluidul olfactiv foarte slab energizat.
În nasul eteric, la nivelul sinusurilor, este un filtru energetic. Acest
filtru olfactiv protejează împotriva mirosurilor grele, în special copiii,
aceştia fiind puri în primii ani de viaţă întrupată.
 
Invocare pentru activarea fluidului olfactiv şi a clar-mirosului
Îţi mulţumesc, Doamne Dumnezeule Atotputernic,
ca pot mirosi parfumurile vii
cu care ai înzestrat entităţile de lumină
din regnul vegetal şi că mă protejezi
de toate mirosurile urâte emanate în lumea fizică.
Fie ca sufletul meu să perceapă parfumurile
lumii subtile, după cum este Voia Ta.
 
A.22. Fluidul gustativ
Fiind activat în Zona Divină a Senzaţiilor Fizice Materializate (ca şi
fluidul tactil), este filtrat de chakra Vishudha, ieşind din corpul eteric prin
chakra Manipura.
Stimulează papilele gustative, fiind legătura acestora cu creierul,
stomacul şi glandele salivare. Orice senzaţie de gust este asociată
alimentului şi această asociere făcută la nivel cerebral activează stomacul.
Acesta secretă sucul gastric odată cu secretarea salivei de către glandele
salivare.
În papilele gustative eterice există filtre energetice ce protejează
împotriva gusturilor nefireşti sau de usturime, acreală, amăreală, dulceaţă şi
altele exagerate.
Persoanele care au distruse aceste filtre gustative pot mânca alimente
neobişnuite (combinaţii de gusturi) sau foarte iute, acru, sărat, amar, dulce.
Culoarea fluidului este verde-gălbui, rezultat din combinarea
albastrului din chakra Vishudha cu galbenul din chakra Manipura.
Alimentele dulci (nu mierea, ci numai zahărul) sau sărate
dezenergizează fluidul. Condimentele (naturale) ca ceapa, usturoiul şi
ardeiul iute consumate în cantităţi fireşti energizează fluidul gustativ.
 
Invocare pentru activarea fluidului gustativ şi a clar-gustului
Doamne Dumnezeule Atotputernic, îţi mulţumesc că ai materializat în
fiinţa mea întrupată capacitatea de a simţi gustul hranei pe care o dai
trupului meu. Fie ca această senzaţie să se extindă şi la nivelul sufletului
meu, în aşa fel încât să pot simţi gustul fără să ingurgitez, în măsura în
care acest lucru este în destinul meu, după Voia Ta şi a Sinelui meu
Superior.
 
A.23. Fluidul tactil
Fluidul tactil conectează palmele şi tălpile picioarelor la chakrele
Anahata şi Vishudha care transformă energia venită din Zona Divină a
Senzaţiilor Fizice Materializate.
Senzaţiile preluate la nivel energetic ajung întâi la filtrele eterice din
palme. De aici, sunt transmise prin fluidul tactil la creierul eteric, ce le
transformă în senzaţii fizice (cald, rece, fierbinte, îngheţat, umed, uscat,
aspru, moale, tare, neted, lipicios, înţepător, tăios, etc).
Palmele au filtre eterice pe toată suprafaţa pielii. Deteriorarea pielii
duce la deteriorarea filtrelor.
Transmiterea de la filtrele tactile prin fluid are loc doar dacă filtrele
sunt intacte.
Fluidul tactil are culoare turcoaz-auriu. îşi pierde strălucirea dacă nu
este activat.
 
Invocare pentru activarea fluidului tactil şi a psihometriei
Îţi mulţumesc, Doamne Dumnezeule Atotputernic, că ai materializat
în fiinţa mea întrupată capacitatea de a simţi cum este tot ce ating cu
palmele mele.
Dă-mi, rogu-Te, conştientizarea a ceea ce percep palmele mele
astrale atât cât este in Voia Ta şi a Sinelui meu Superior.
 
A.24. Fluidul de activare a extrasimţurilor
Cele cinci simţuri corespund celor cinci simţuri fizice: clarvedere, clar-
gust, clar-auz, clar-miros şi psihometrie. Ele sunt simţuri ale corpului astral.
Fluidele de activare a extrasimţurilor au rol de transmitere în conştient, prin
corpul mental, a tot ceea ce se vede, aude, miroase, gustă şi simte corpul
astral.
Deşi iniţial toţi oamenii au avut acest fluid activat, el s-a dezactivat,
nemaifiind folosit până ce a dispărut din structura eterică umană timp de
mai bine de 2000 de ani. Datorită energiilor care învăluie acum planeta,
contribuind la trezirea a tot mai multor oameni, acest fluid a fost din nou
introdus în structurile corpurilor eterice umane încă din stadiu embrionar.
Marea majoritate a celor care trăiesc în România, au în structura lor
eterică fluidul de activare a extrasimţurilor, însă foarte puţini le
conştientizează datorită vibraţiilor joase în care se află şi a propriilor
vibraţii joase.
Acest fluid nu poate fi activat decât la fiinţe cu vibraţii înalte.
Din acest punct de vedere, majoritatea animalelor ne sunt superioare.
Câinele şi pisica lângă care trăiţi au clarvedere, clar-auz, clar-miros şi chiar
clar-gust, ele văzând şi auzind în subtil, percepând hrana înainte de a se
apropia de ea.
Ca să putem activa acest fluid cu care suntem dotaţi în structuri trebuie
să avem puritate mentală şi eterică precum şi alimentaţie vie.
Aşa cum Dumnezeu dă fiecăruia ceea ce atrage, o vibraţie înaltă ne va
atrage deschiderea spre ceea ce merităm fiecare.
Invocările de la fluidele auditiv, olfactiv, gustativ şi tactil au rol şi de
activare a extrasimţurilor corespunzătoare, atât cât este benefic pentru
fiecare dintre noi.
Fluidul de activare a extrasimţurilor are culoarea aurie şi pătrunde în
corp prin chakra Sahasrara, activând cristalele energetice auditive din
timpanele eterice, olfactive din sinusurile eterice, gustative din papilele
gustative şi tactile din palmele eterice, precum şi cristalul optic care este al
treilea ochi din chakra Ajna.
Deschiderea celui de-al treilea ochi pentru a avea clarvedere necesită
operaţii făcute de entităţi de lumină, dacă fiinţa a ajuns la parametrii
corespunzători.
 
A.25. Fluidele de absorbţie energetică
Corpurile subtile şi corpul fizic se hrănesc absorbind prin aceste fluide
energia din aer, apă, alimente, lumină, sunete şi parfumuri.
Energia aerului este prana, singura formă de energie care hrăneşte toate
corpurile, începând cu corpul fizic.
Fluidul de absorbţie a energiei aerului este alimentat prin partea
superioară a tubului pranic. Prana pătrunde în cele două canale care pornesc
din nări, Ida şi Pingala, hrănind corpul eteric şi corpul fizic. Este filtrată de
chakra Vishudda şi, prin Plexul Solar, hrăneşte corpul astral.
Apa are o energie cu totul specială, fiind înzestrată cu capacitatea de a
purifica. Energia apei este absorbită de fiecare celulă a corpului atunci când
ne spălăm.
Fluidul de absorbţie a energiei apei este conectat la rinichii eterici.
Dispariţia acestui fluid este un din cauzele îmbolnăvirii aparatului urinar.
Energia hranei este absorbită în cea mai mare parte în timpul
mestecării. Fluidul de absorbţie a energiei hranei este activat de cristalele
eterice din papilele gustative. Energie eterică au doar alimentele vii. Pentru
digerarea hranei prelucrate termic se consumă din energia organismului. Cu
cât procesul de digerare este mai lung, cu atât se consumă mai mult din
energia furnizată de alimente.
Energia luminii este absorbită de pupilele eterice şi este transmisă, prin
cristalele ce alcătuiesc ochiul eteric, creierului eteric. Aici, fasciculele
luminoase se descompun în unde cu intensităţi diferite, cu vibraţii specifice,
care alimentează chakrele corespunzătoare lor.
Energia sunetelor este transmisă prin cristalele din urechea eterică,
creierului eteric. Acesta direcţionează undele sonore după vibraţia specifică
spre chakrele acordate pe acea vibraţie.
Lumina solară precum şi muzica de vibraţie înaltă încarcă, prin chakre,
corpurile. Semiobscuritatea, ca şi muzica de vibraţie joasă şi zgomotele
puternice, descarcă energetic corpul eteric, creând disfuncţii fluidelor de
absorbţie specifice.
Energia parfumurilor acţionează direct asupra corpului astral prin
legătura acestuia cu corpul eteric, fiind filtrată de cristalul eteric de la baza
sinusurilor. Fluidul de absorbţie a parfumurilor conectează acest cristal la
Plexul Solar.
Mirosurile grele, urâte, persistente pot distruge fluidul de absorbţie a
energiei parfumurilor, creând în timp o sensibilizare a simţului mirosului.
 
Invocare pentru buna funcţionare a fluidelor de absorbţie energetică
Toate corpurile mele absorb
în voia Tatălui Ceresc
energia aerului, a apei, a luminii,
a hranei, a muzici şi a parfumurilor,
în armonie cu alcătuirea divină
a sufletului meu nemuritor.
 
A.26. Fluidul emisferelor cerebrale
Fluidul pătrunde în structura eterică prin chakra Ajna, alimentând
creierul eteric din zona Mentalului Divin. Este parţial activat, ca urmare a
folosirii unei mici zone a creierului pentru procesele mentale şi psihice.
Traseul acestui fluid este spiralat. Parcurge în sensuri opuse emisferele
cerebrale, întâi pe cea dreaptă, apoi pe cea stângă, de unde pleacă în
hipotalamus şi creierul mic, trecând prin glanda pineală şi glanda pituitară.
Transmite şi preia informaţii prin chakra mentală şi se întoarce în chakra
Ajna.
Culoarea sa este violet-auriu, cu atât mai strălucitoare cu cât omul este
mai inteligent (îşi foloseşte mai mult celulele creierului, deci fluidul este
activat mai puternic). Culoarea fluidului emisferelor cerebrale devine
neagră în cazul emisiilor mentale negative şi maro dacă sunt afecţiuni ale
creierului fizic.
Lipsa totală a fluidelor este cauza bolilor mentale congenitale. Dacă
traseul este incomplet, se pot produce congestii sau comoţii cerebrale,
având ca efect paralizia unei părţi a corpului. Dacă fluidul este incomplet pe
emisfera stângă, pareza se va produce pe partea dreaptă a corpului. La fel,
lipsa de energie a emisferei drepte va afecta partea stângă a corpului.
Invocare pentru activarea fluidului emisferelor cerebrale
Lumina divină purifică
toate celulele creierului meu eteric,
după voia Tatălui Ceresc.
Activitatea mea mentală este
din ce în ce mai intensă, pozitivă,
conectată la Mentalul Divin.
Prin tot ceea ce gândesc
împlinesc voia Sfintei Treimi.
 
A.27. Fluidul vorbirii
Fluidul vorbirii este alimentat de Logosul Divin, fiind specific omului,
singura entitate din Sistemul nostru Solar înzestrată cu darul vorbirii. Este
filtrat de chakra Vishudda. Lipsa conectării pentru alimentarea specifică
acestui fluid este reflectată printr-o exprimare incoerentă, bâlbâită la adulţi,
prin întârzierea comunicării verbale la copii, precum şi prin logoree, discuţii
fără sens şi goale de conţinut. Fluidul vorbirii are un traseu spiralat ce leagă
Plexul Solar cu chakra inimii, Anahata şi cu chakra Ajna. Dacă traseul
fluidului nu este prelungit în jos, din chakra Vishudda spre Plexul Solar,
sufletul nu se exprimă prin logos, iubirea nu este transmisă prin cuvinte.
Sentimentele rămân în suflet, fără a le putea comunica celor dragi.
Dacă fluidul nu urcă din chakra Vishudda spre chakra Ajna,
exprimarea nu este inteligentă. Atunci când vorbim nu ne găsim cuvintele.
Culoarea fluidului este auriu-luminos la fiinţele care transmit iubirea şi
compasiunea prin cuvinte. Devine galben-mat la persoanele ce nu
comunică, sunt închise în ele însele. Dificultăţile în exprimare sunt
percepute din nuanţa alb-gri a fluidului sau după lipsa acestuia din structura
eterică. La muţi, fluidul lipseşte din structuri (din stadiul embrionar sau,
ulterior, în urma unui şoc).
 
Mantră:
Sufletul meu se exprimă
prin cuvinte
dăruite oamenilor de Logosul Divin.
Mintea mea desăvârşeşte
forma cuvintelor.
Spiritul meu dă sens şi claritate
exprimării.
Gura mea pronunţă corect şi cu blândeţe cuvintele.
Inima mea este izvorul
iubirii şi compasiunii
pe care le transmit în tot ceea ce spun
prin cuvinte.
 
A.28. Fluidul exprimării corpului
Omul nu se exprimă numai prin cuvinte, ci şi prin fiecare mişcare a
corpului său: prin mimică, prin gestică, prin dans. Un corp rigid, care nu se
poate exprima, este consecinţa firească a lipsei acestui fluid. Fluidul
exprimării corpului este alimentat din Ritmul Universal, fiind conectat la
fluidul ritmului, precum şi la fluidele osos, muscular şi articular. Schimbul
de informaţii între aceste cinci fluide are loc într-un filtru eteric aflat în
urechea internă. Aici se întâlnesc şi cu fluidul echilibrului.
Deteriorarea acestui filtru (numit al echilibrului) provoacă rău de
maşină, de tren, de avion sau rău de mare.
Fluidul exprimării corpului este filtrat de chakra mentală.
Culoarea sa este verde şi devine neagră la persoanele care nu doresc să
arate celor din jur ceea ce simt, izolându-şi sufletul şi purtând măşti ce le
creează înfăţişarea dorită. Fluidul este vernil, aproape alb, la cei care nu
iubesc dansul ca formă de exprimare. Disfuncţiile acestui fluid afectează
sufletul, nu corpul fizic.
 
Invocare pentru funcţionarea firească a fluidului exprimării corpului
Doamne Dumnezeule Atotputernic,
îţi mulţumesc că sufletul meu
se poate exprima prin fiecare mişcare firească, pură şi liberă a corpului
meu
în fiecare zi pe care mi-o dăruieşti
în această dimensiune fizică.
 
A.29. Fluidul osos
Fluidul osos susţine energetic scheletul corpului fizic. Fiecare celulă
osoasă a trupului uman este conectată la acest fluid alimentat din zona
Formării. Culoarea sa este roşu intens, fiind transformat la parametrii
proprii fiinţei de către chakra Muladhara.
Orice afecţiune a sistemului osos este semnalată prin intensificarea
culorii şi luminiscenţei acestui fluid.
În cazul fracturilor, fluidul este întrerupt în zona respectivă. Odată cu
începerea procesului de refacere a calusului prin activarea fluidului curativ,
fluidul osos îşi reface traseul, devenind continuu. Dacă în structura osoasă a
organismului cantitatea de calciu existentă este mai mică decât ar fi normal,
fluidul osos capătă o nuanţă deschisă.
 
A.30. Fluidul muscular
Ca şi fluidul osos, fluidul muscular este transformat la parametrii
proprii tot de către chakra Muladhara, având culoare roşu-grena. Orice
întindere musculară este semnalată la nivel eteric printr-o luminiscenţă
intensă în acea zonă. Rănile produc dezactivarea locală a fluidului.
Fluidul muscular este conectat la fluidul ritmului în Plexul Solar.
Activarea maximă a acestui fluid facilitează atingerea performanţelor
sportive, ridicarea greutăţilor foarte mari, rezistenţa la eforturi îndelungate.
Activarea bruscă a fluidului muscular, urmată de o pauză produce
dureri fizice (febră musculară). Slaba activare permanentă este cauza unei
constituţii fragile, puţin rezistentă la eforturi fizice.
 
A.31. Fluidul articular
Traseul acestui fluid este asemănător celui al fluidului osos, având în
plus conectări prin capsule eterice în fiecare articulaţie. Capsulele eterice
sunt ca nişte tampoane armonice între terminaţiile cartilaginoase ale
oaselor. Aceste capsule se comprimă şi se dilată la fiecare mişcare a
articulaţiei. Dezenergizarea le face rigide şi provoacă înţepenirea
încheieturii. Cel mai frecvent sunt dezenergizate capsulele dintre vertebrele
coloanei, în special cele dintre vertebrele lombare.
Fluidul articular conectează toate capsulele eterice între ele. Culoarea
sa este roşu-deschis, fiind filtrat tot de chakra Muladhara.
 
Invocare pentru activarea fluidelor osos, muscular şi articular
Fiinţa mea întrupată
te slăveşte pe Tine, Doamne,
prin fiecare mişcare a trupului meu.
Numai datorită Ţie,
trupul meu se poate mişca,
deplasa şi manifesta în această dimensiune.
Îţi mulţumesc,
Doamne Dumnezeule Atotputernic,
pentru desăvârşita alcătuire a trupului meu.
 
A.32. Fluidul limfatic
Fluidul este alimentat cu energia divină a vieţii. Fiecare celulă a serului
limfatic este o infimă părticică din elementul apă ce alcătuieşte, împreună
cu celelalte trei elemente - aerul, focul şi pământul (la care se adaugă şi al
patrulea element - eterul) - lumea materială.
Fluidul limfatic este adus la parametrii specifici fiinţei de către chakra
Anahata. Culoarea sa este verde deschis la intrarea în chakră şi devine bleu-
auriu după ce se conectează la Plexul Solar şi chakrele Vishudda şi
Manipura. Fiecare celulă a corpului este alimentată de acest fluid. Retenţia
de apă în ţesuturi dă fluidului culoarea albastru închis.
 
Invocare pentru activarea fluidului limfatic
Lumina divină purifică apa
din toate ţesuturile trupului meu,
regenerându-mi şi revitalizându-mi toate celulele,
după cum este voia Sfintei Treimi.
 
A.33. Fluidul elasticităţii
Nivelul de activare al acestui fluid se reflectă în elasticitatea corpului
fizic. Dacă structura eterică nu este elastică, rigiditatea a se va amprenta
asupra corpului, acesta devenind rigid. Elasticitatea are mai multe aspecte:
elasticitatea fiecărui fluid, a întregii structuri eterice şi reflectarea
elasticităţii structurii eterice m structura fizică (elasticitatea corpului fizic).
Fiecare fluid este elastic datorită proprietăţilor învelişului format de
fluidul de protecţie.
Elasticitatea structurii eterice în ansamblu este dată de un fluid special
al elasticităţii, despre care voi vorbi în capitolul despre fluide de tip astral.
Elasticitatea corpului fizic este conferită de acest fluid al elasticităţii,
care este conectat la toate tendoanele organismului uman.
Fluidul elasticităţii intră în structura eterică prin doză şi apoi este filtrat
de chakra Muladhara. Are o luminiscenţa cristalină. Devine gri-opac dacă
este slab activat sau în cazul afecţiunilor tendoanelor corpului fizic.
 
Invocare pentru activarea fluidului elasticităţii
Toate mişcările corpului meu fizic sunt elastice.
Îţi mulţumesc,
Doamne Dumnezeule Atotputernic,
pentru desăvârşita alcătuire a fiinţei mele.
 
A.34. Fluidul pielii
Fiecare celulă a pielii este energizată de acest fluid. Culoarea sa este
specifică fluidelor filtrate de chakra Sahasrara - alb-argintiu. Zonele în care
fluidul nu este conectat la toate celulele pielii pot fi afectate la nivel fizic de
eczeme sau erupţii. Celulele bolnave se refac, fiind conectate la fluidul
curativ. Orice disfuncţie a fluidului pielii (slaba energizare sau întreruperea
traseului) afectează regenerarea celulelor, deci provoacă îmbătrânirea
(ridarea sau cutarea) zonei respective.
Odată cu refacerea traseului fluidului şi activarea sa, celulele se
regenerează conform informaţiilor preluate de fluid din matricea energetică-
informaţională aflată în chakra Muladhara, la baza osului sacru.
Prin pori au loc schimburi energetice între piele şi mediul înconjurător.
Spaţiul dintre celulele pielii are o structură de fagure. Se contractă şi se
dilată, respirând. Ritmul respiraţiei pielii este acelaşi cu ritmul fiinţei.
Dacă pielea este murdară, transpirată, porii sunt închişi, suprafaţa
exterioară a structurii tip fagure este astupată şi pielea nu respiră.
Pielea este oglinda organismului. Bolile schimbă culoarea pielii (se
înroşeşte, se îngălbeneşte, se închide la culoare sau devine palidă),
determină apariţia petelor în anumite zone şi modifică aspectul pielii. Sunt
frecvente pungile sub ochi sau cearcănele, la fel şi petele de pe dosul
palmelor. În toate aceste cazuri, fluidul pielii preia informaţiile de la
organele bolnave şi transmite semnale vizibile în exterior.
 
Invocare pentru activarea fluidului pielii
Mulţumesc Tatălui Ceresc
pentru pielea mea sănătoasă
şi pentru puritatea spaţiilor
dintre celulele ei.
Respiraţia pielii este conectată
la ritmul fiinţei mele
şi conform Voinţei Divine
toate celulele au capacitatea continuă
de a se reface şi regenera.
 
A.35. Fluidul părului
Fluidul părului este filtrat tot de către chakra Sahasrara şi are culoarea
argintie. Acest fluid este polarizat diferit, ca şi fluidul genital, fiind pozitiv
(masculin) pentru bărbaţi şi negativ (feminin) pentru femei.
Polarizarea creează o structură diferită a părului femeilor, care este cu
atât mai rezistent cu cât încărcarea cu energie feminină este mai mare. La
bărbaţi, cu cât încărcarea părului cu energie masculină este mai mare, cu
atât părul este mai puţin rezistent. Astfel, fluidul părului trebuie să fie
alimentat cu energie optimă pentru fiecare individ.
Slaba activare a fluidului este cauza căderii părului, iar datorită lipsei
conectării pe anumite porţiuni apare calviţia.
Tratamentele chimice sau termice la care este supus părul
dezenergizează fluidul. Prin uscarea părului la Soare, natural, fluidul se
activează.
Culoarea fluidului devine opacă şi cu diverse nuanţe închise dacă părul
este vopsit. Structura lui eterică este afectată şi vibraţia originară i se
schimbă, nemaifiind în armonie cu vibraţia proprie.
Schimbarea vibraţiei poate fi cauzată şi de o tunsoare sau de o coafură
ce nu este pe placul sufletului. Ascultaţi-vă, deci, întâi sufletul şi apoi ţineţi
cont de cerinţele modei!
Fluidul părului încarcă energetic nu numai părul de pe cap, ci şi barba,
precum şi părul de pe corp.
Acesta are rolul de a proteja celulele pielii.
Datorită polarizării diferite a fluidului numai bărbaţii au păr pe anumite
zone ale feţei şi corpului. Atunci când părul de pe corp este epilat, vibraţia
fluidului se schimbă pentru o perioadă scurtă de timp. Scade, apoi revine la
normal.
Dacă în arhetipul propriu imaginea bărbatului este cu barbă sau
mustaţă, vibraţia fluidului scade în toată perioada adultă în care el se rade,
ieşind din arhetip. Dacă el trebuie să fie ras, conform arhetipului, orice
ieşire din arhetip (chiar şi pentru câteva zile) modifică vibraţia fluidului
părului. Această scădere de vibraţie va afecta şi părul de pe cap, chiar dacă
este determinată de o altă zonă alimentată de fluid.
Energia alimentelor influenţează fluidul părului, al pielii şi al unghiilor.
Starea de sănătate a părului este afectată de consumul de carne, în special al
cărnii de porc. Bolile specifice animalelor (de ex. rapănul) se transmit în
structura energetică umană fiind cauza unor boli de piele sau a căderii
părului.
 
Invocare pentru activarea fluidului părului
Îţi mulţumesc, Doamne Dumnezeule Atotputernic,
pentru sănătatea, vitalitatea, elasticitatea, supleţea şi frumuseţea părului
meu.
Estetica trupului meu va corespunde perfect arhetipului momentan al
fiinţei mele
şi dorinţei sufletului meu nemuritor.
 
A.36. Fluidul unghiilor
Fluidul unghiilor are diverse nuanţe de auriu sau argintiu, în funcţie de
starea de sănătate a unghiilor şi de vibraţia lor. Este filtrat, fiind adus la
parametrii proprii fiinţei de către chakra Sahasrara.
Fluidul este activat de energia alimentelor vii, neprelucrate. Consumul
exagerat de sare dezactivează fluidul, făcând unghiile să devină casante sau
moi. Bolile aparatului digestiv influenţează culoarea unghiilor, lipsa unor
minerale din organism se reflectă în puncte albe şi striuri ale unghiilor.
Unghiile foarte tari la degetele mâinilor sau picioarelor denotă
asimilarea neuniformă a calciului şi o lipsă de calciu în structura dinţilor şi
a oaselor.
Fluidul unghiilor are două trasee distincte, alimentarea unghiilor
degetelor de la mâini nu interferează cu alimentarea unghiilor degetelor de
la picioare. Afecţiunile nu se transmit.
Dacă unghiile degetelor de la mâini sunt o reflectare a activităţii
organelor digestive, unghiile degetelor de la picioare sunt reflectarea
activităţii sistemului osos şi muscular.
Vibraţia fluidului unghiilor este joasă dacă acestea sunt neîngrijite,
murdare sau tratate cu produse cosmetice nocive, de proastă calitate.
Culoarea lacului pentru unghii poate schimba, datorită vibraţiei sale (fiecare
culoare are o anumită vibraţie), vibraţia fluidului şi culoarea fluidului
unghiilor în cea opusă ca frecvenţă vibraţională.
Alimentaţia bazată pe carne influenţează felul în care cresc unghiile
(apar unghii încarnate, încovoiate sau cu mai multe straturi, mai groase
decât este normal). Unghiile sunt mate, lipsite de strălucire.
Fluidul unghiilor, ca şi fluidul părului, comunică cu fluidul ritmului
care le imprimă un anumit ritm de creştere şi regenerare, specific fiecărei
fiinţe. Acest ritm este transmis fiecărei celule a unghiilor, respectiv a
părului, prin conectarea fluidelor specifice la nivel celular.
Ritmul de creştere al unghiilor şi al părului este influenţat de frecvenţa
tăierii (scurtării) lor. Cu cât se taie unghiile şi se tunde părul mai des, cu atât
ritmul de creştere este mai rapid, fiind totuşi diferit la fiecare individ.
Dimensiunea unghiilor, ca şi a părului, este stabilită conform
arhetipului. Orice ieşire din arhetip va schimba vibraţia unghiilor şi a
fluidului specific. Ca urmare, unghiile se vor îmbolnăvi.
 
Invocare pentru activarea fluidului unghiilor
Îţi mulţumesc, Doamne Dumnezeule Atotputernic,
pentru sănătatea, frumuseţea
şi rezistenţa unghiilor mele.
 
A.37. Fluidul danturii
Fluidul danturii activează maxilarele şi osul parietal. Nu este conectat
la dantură decât în perioada de creştere şi de schimbare a dinţilor (din
primele luni de viaţă până în jurul vârstei de opt ani. În rest, conectarea se
rezumă la alimentarea gingiilor cu energie specifică.
Dacă în perioada de creştere a dinţilor fluidul este slab energizat şi nu
este conectat perfect la fluidul ritmului, dinţii apar târziu sau se schimbă
târziu, la intervale neregulate.
Fluidul danturii este adus la parametrii proprii fiinţei de către chakra
Sahasrara. Culoarea sa este argintie.
Felul în care mestecăm influenţează vibraţia fluidului. Alimentele
mestecate energizează sau dezenergizează fluidul, în funcţie de tipul lor (vii
sau nevii). Gingiile sunt sănătoase dacă fluidul este permanent activat.
Starea de sănătate a dinţilor nu este influenţată de acest fluid, depinzând de
încărcarea energetică a altor corpuri subtile, superioare corpului eteric.
Afecţiunile maxilarelor şi ale gingiilor dau fluidului culoarea gri metalic.
 
Invocare pentru activarea fluidului danturii
Doamne Dumnezeule Atotputernic,
îţi mulţumesc pentru sănătatea
maxilarelor şi gingiilor mele.
 
Mamele care au copii sub şapte ani pot mulţumi Bunului Dumnezeu
pentru dantura sănătoasă, perfectă şi rezistentă a copiilor lor.
 
A.38. Fluidul adaptării
Fiind legat la Sinele Sacru, la fel ca toate celelalte fluide care vor urma,
fluidul adaptării pătrunde în structura eterică prin chakrele superioare
exterioare (Chakra Divină şi Chakra Christică) şi apoi trece prin chakra
Sahasrara, parcurge toate chakrele interioare corpului fizic, mergând până la
chakra telurică şi se întoarce, ieşind, prin chakra Vishudda.
Acest fluid dă fiinţei umane capacitatea de a se adapta. Astfel, prin
conectarea fluidului la chakra Ajna, raţiunea devine flexibilă, gândirea
spontană, făcând faţă în orice situaţie.
În chakra Vishudda, fluidul adaptării dă calm interior şi stăpânire de
sine în situaţii critice.
Prin legarea la chakra Anahata, sentimentele devin stabile şi creşte
posibilitatea de a ne adapta în condiţii noi, la orice loc de muncă, în orice
zonă sau locuinţă.
Prin chakra Manipura, corpul fizic se adaptează la alimentaţia specifică
locului în care s-a născut sau în care trăieşte (la fructe, legume sau
mâncăruri specifice).
Dacă fluidul adaptării nu este conectat la chakra Swadisthana, survine
frigiditatea, lipsa de implicare în viaţa erotică.
Conectarea fluidului în chakra Muladhara creşte posibilitatea corpului
fizic de a se adapta la alte condiţii decât cele în care este obişnuit: la altă
temperatură sau umiditate, la alt fus orar, la linişte dacă a fost obişnuit în
zgomot sau invers, etc.
Prin chakra telurică, fluidul adaptării integrează fiinţa întrupată în
condiţiile de viaţă ale Terrei. Dacă traseul fluidului nu ajunge până în
chakra telurică, de regulă, bebeluşii mor fizic, sufletul lor nu se poate
adapta la viaţa pe Terra şi se întoarce în alte dimensiuni.
Toate informaţiile specifice pe care fluidul le preia din chakrele prin
care trece, le depozitează la nivel emoţional în chakra Vishudda. Aici este
înscris energetic răspunsul la întrebarea: suntem sau nu adaptabili? În
funcţie de conectarea la Eu-l Superior şi la chakre, de continuitatea traseului
şi de activarea fluidului adaptării, răspunsul este afirmativ sau negativ.
 
Mantră
Trupul meu fizic este
perfect integrat în condiţiile planetei
pe care sunt întrupat.
Toate structurile şi corpurile mele subtile
sunt perfect adaptate la condiţiile vieţii
pe care o trăiesc acum
din Voinţa Divină şi după planul
Sinelui meu Superior.
 
A.39. Fluidul de comunicare
Fiecare chakra are funcţiile ei specifice. Fluidele eterice legate la Eu-l
Superior activează, conform energiilor informaţionale cu care sunt
alimentate, funcţiile chakrelor la care sunt conectate. Astfel, fluidul de
adaptare activează funcţia de adaptare a tuturor chakrelor. Fluidul de
comunicare activează funcţia de comunicare a chakrelor superioare. La fel,
fluidul realităţii activează funcţia de conectare la realitate şi fluidul
libertăţii, funcţia de manifestare a libertăţii pe fiecare structură
corespunzătoare chakrelor.
Fluidul de comunicare leagă Eu-l superior de Eu-l inferior, activând
chakrele superioare exterioare (Chakra Divină şi Chakra Christică) şi
chakrele superioare interioare structurii fizice (Sahasrara, Ajna, Vishudda şi
Anahata).
Prin chakra Sahasrara omul comunică cu Divinitatea. Fluidul activează
funcţia chakrei de a mări puterea rugăciunii. Cu cât fluidul comunicării este
mai mult activat, cu atât gândurile adresate Divinităţii sunt mai clare.
În chakra Ajna, fluidul activează funcţia chakrei de a comunica
(verbal, prin scris sau prin imagine) raţionamentele, de a se exprima
gândurile. Capacitatea de comunicare cu semenii este cu atât mai
dezvoltată, cu cât fluidul este mai mult activat.
Folosind chakra Vishudda comunicăm emoţional, ne manifestam
sentimentele. De activarea optimă a fluidului depinde comunicarea firească
a sentimentelor, manifestarea fără inhibiţii a emoţiilor.
În Anahata, fluidul activează funcţia chakrei de a transmite iubirea
către întreaga creaţie. Dacă fluidul este optim activat şi traseul său este
complet, ajungând în chakra Anahata, ne putem manifesta iubirea, putem
comunica afectiv cu oamenii, animalele şi plantele.
Orice disfuncţionalitate a fluidului se reflectă prin dificultăţi de
comunicare, închidere în sine, neexprimare a sentimentelor, răceală în
relaţiile cu semenii, indiferenţă faţă de creaţie.
Culoarea fluidului, ca şi a celui de adaptare, este alb-argintie. Cu cât
fluidul este mai strălucitor, cu atât capacitatea specifică lui este mai mare.
 
Mantră
Eu-l meu Superior
se manifestă în fiinţa mea
prin capacitatea de a comunica
cu Dumnezeu, cu entităţile superioare,
cu oamenii
şi cu întreaga creaţie
exprimându-mi sufletul nemuritor.
 
A.40. Fluidul realităţii
În funcţie de gradul de activare al acestui fluid, fiinţa este ancorată sau
nu în realitate, este sau nu „cu picioarele pe pământ „cu capul în nori”.
Fiind conectat tot la Sinele Sacru, fluidul pătrunde în structuri prin chakrele
superioare exterioare şi prin chakra Sahasrara, apoi parcurge toate chakrele
interioare, până la Muladhara şi se întoarce în chakra mentală, pe unde iese
din structuri, întorcându-se la Sinele Sacru cu informaţii despre perceperea
realităţii preluate din fiecare chakra.
Legătura fluidului la chakra Sahasrara dă fiinţei conştienţa Divinului.
Datorită legăturii în chakra Ajna a fluidului realităţii, toate raţionamentele
au logică.
În Vishudda, fluidul activează funcţia chakrei de a exprima real (nu
fals şi nu exagerat) sentimentele, de a conştientiza emoţii sincere.
Prin conectarea fluidului în chakra Anahata iubirea primeşte adevărata
măsură. Nu este nici imaginativă, nici iluzorie.
În Manipura, fluidul activează funcţia chakrei de a da măsura a ceea ce
mâncăm conform parametrilor proprii, capacitatea de a mânca pentru a trăi
(şi nu invers), înţelegând aspectul real şi abonai al hranei.
Prin conectarea fluidului la chakra Swadisthana, vieţii sexuale i se
imprimă un ritm firesc, normal. În chakra Muladhara, fluidul realităţii
activează acea stare de a fi conştienţi de felul cum arătăm, de cum suntem
în realitate.
Prin legătura fluidului la chakra mentală devenim conştienţi de noi
înşine ca entitate întrupată.
 
Mantră:
Prin conectarea permanentă
la Sinele meu Sacru
percep corect realitatea
sub toate aspectele ei.
 
A.41. Fluidul echilibrului
Culoarea fluidului este alb-argintiu strălucitor. Dacă apar disfuncţii,
culoarea devine gri-cenuşiu sau neagră în cazul dezechilibrelor psihice.
Prin acest fluid, Sinele Superior transmite corpurilor fizice şi corpurilor
subtile inferioare echilibrul specific fiecăruia.
În chakra Sahasrara, fluidul activează funcţia specifică de conectare
permanentă la Divinitate.
Prin legătura fluidului în chakra Ajna, gândirea devine echilibrată.
În Vishudda, activează funcţia chakrei de echilibrare a emoţiilor,
creează stabilitate emoţională.
În chakra Anahata, fluidul dă sentimentelor echilibru şi adevărata lor
valoare.
Prin conectarea în Manipura, alimentaţia devine echilibrată.
Funcţia de echilibru a chakrei Swadisthana se manifestă în echilibrul
vieţii sexuale, fiind activată de fluidul specific.
Menţinerea echilibrului corpului fizic este o funcţie a chakrei
Muladhara, alimentată de acest fluid. După trecerea prin chakrele interioare,
fluidul se întoarce în chakra mentală, activând funcţia ei de menţinere a
echilibrului psihic.
 
Mantră:
Toate structurile şi corpurile mele
sunt permanent echilibrate
din Voinţa Divină
a Sfintei Treimi.
 
A.42. Fluidul de transmitere a iubirii
Fiind alimentat cu energie christică, energia Iubirii Divine, fluidul are
culoarea argintie strălucitoare. Pătrunde prin Chakra Christică, apoi în
Anahata, chakra iubirii, care îl filtrează, aducându-l la parametrii specifici
fiinţei, corespunzător capacităţii fiecăruia de a iubi.
Fluidul parcurge apoi în sens descendent chakrele inferioare ajungând
până în chakra telurică şi se întoarce în chakrele superioare ieşind spre
Sinele Sacru prin chakra Sahasrara.
Fiind conectat la Manipura, fluidul activează funcţia chakrei de a
mânca cu iubire, conştienţi de faptul că fructele şi legumele ni se dăruie
nouă, oamenilor.
În chakra Swadisthana, fluidul imprimă manifestarea iubirii în viaţa
sexuală.
Prin chakra Muladhara, toate gesturile corpului fizic capătă blândeţe şi
gingăşie.
În chakra telurică fluidul activează transmiterea iubirii pentru planeta
pe care locuim.
Întorcându-se în chakra Anahata, fluidul activează funcţia chakrei de a
transmite iubire către întreaga creaţie.
Prin legarea în chakra Vishudda, emoţiile devin pozitive, iubirea se
manifestă la nivel emoţional. Funcţia Ajnei de a transmite iubirea prin
gânduri este activată la nivel mental de fluidul de transmitere a iubirii.
Prin chakra Sahasrara, entitatea întrupată transmite iubirea către
Divinitate.
 
Mantră:
Sufletul meu este iubire.
Toate structurile mele transmit iubire
întregii creaţii.
Toate gândurile, sentimentele,
acţiunile şi cuvintele mele sunt
pline de iubirea
din sufletul meu.
 
A.43. Fluidul libertăţii
Fiind legat la Sinele Superior, fluidul dă fiinţei libertatea de a-şi
exprima voinţa pe toată durata existenţei întrupate. Omul alege liber
experienţele pe care le trăieşte în planul fizic.
Prin acest fluid circulă de la Eu-l superior la Eu-l inferior energiile şi
informaţiile specifice libertăţii. Capacitatea de a ne manifesta ca fiinţe
libere depinde de gradul de activare a fluidului şi de conectările sale în
chakre.
Fluidul libertăţii pătrunde în structura eterică prin chakra Sahasrara.
Are culoarea alb-albăstrui strălucitoare.
La intrarea în structura eterică se ramifică spre toate chakrele interioare
şi spre chakra mentală, activând funcţia libertăţii în fiecare chakra. Fiecare
dintre aceste fluide în care fluidul libertăţii se descompune capătă altă
nuanţă, pastelată, specifică chakrelor în care ajung.
În chakra Sahasrara, fluidul activează funcţia chakrei de a da libertatea
de alegere în relaţia cu Divinitatea. Omul are liber arbitru. îşi alege modul
în care comunică cu Dumnezeu şi calea pe care merge spre (sau se
îndepărtează de) Dumnezeu.
În chakra Ajna, fluidul activează libertatea raţională, gândirea Liberă,
fără constrângeri. Dogmele, prejudecăţile, modelele educaţionale îngrădesc
această libertate.
Prin chakra mentală alegem să nu fim folosiţi de ceilalţi, să fim noi
înşine. Dacă fluidul libertăţii este conectat în această chakra, ne vom
conduce singuri, având libertatea psihică.
Chakra Vishudda are funcţia de a exprima liber emoţiile. Prin Ajna,
sufletul îşi exprimă liber sentimentele. Fluidul alimentează energetic aceste
funcţii.
În chakra Manipura, fluidul activează libertatea de a alege ceea ce
mâncăm.
Libertatea vieţii sexuale este o funcţie a chakrei Swadisthana,
alimentată energetic de fluidul specific.
Libertatea de mişcare a corpului fizic este activată în chakra
Muladhara.
Fluidul părăseşte corpul eteric prin chakra telurică, transmiţând
pământului informaţiile despre fiinţa noastră. Pământul ne va simţi grei sau
uşori, în funcţie de cât de înlănţuiţi sau cât de liberi suntem. Ne va da
„replica” la toate informaţiile pe care i le trimitem prin fluidul de circulaţie
a energiei telurice. Vom primi astfel energie telurică ce va corespunde
parametrilor evolutivi ai fiinţei noastre.
 
Mantră:
Ca fiinţă întrupată din Voinţa Divină
îmi manifest libertatea
sub toate formele ei,
în toate alegerile pe care le fac
călăuzit de Eu-l Superior.
 
A.44. Fluidul de manifestare a Sinelui
Gradul de activare a fluidului depinde de nivelul de conştientă al
entităţii întrupate. Fluidul de manifestare a Sinelui Superior este conectat la
chakra exterioară, Chakra Divină. Dacă chakra este activată (activarea ei
depinde de evoluţia fiecăruia) şi fluidul este alimentat de către Sinele
Superior cu energia necesară desfăşurării planului vieţii, se spune că Sinele
Sacru coboară în fiinţa întrupată, devenind una cu Sufletul.
În Chakra Divină există un cristal eteric prin care fluidul de
manifestare a Sinelui transmite energiile specifice manifestării în trup
fluidelor de adaptare, de comunicare, al realităţii, al echilibrului, cât şi
fluidului de transmitere a iubirii şi celui al libertăţii. Prin acest cristal, toate
fluidele care intră în structuri prin Chakra Divină sunt acordate conform
nivelului evoluţiei entităţii întrupate.
Mantră
Sinele meu Sacru
se manifestă permanent
prin toate gândurile,
cuvintele,
sentimentele
şi acţiunile mele,
fiind una cu Sufletul meu nemuritor.
 
B. FLUIDELE SPECIALE (DE TIP
ASTRAL)
 
Fluidele speciale fac legătura între corpul eteric şi corpul astral prin
Plexul Solar, chakrele exterioare şi chakra Anahata. Energia eterică cu care
sunt încărcate este mai subtilă decât cea a fluidelor eterice de gradul I ce
alimentează corpul fizic.
Toate fluidele speciale au culoare aurie, de intensitate diferită şi pot
depăşi structura corpului eteric. Unele dintre ele au forme geometrice, altele
alimentează punctiform corpul astral.
Fluidele de tip astral sunt specifice sufletului coborât la întrupare, fiind
o reflectare energetică a virtuţilor sau a legilor universale raportate la
entitatea întrupată.
Fiecare virtute are propria ei codificare energetică şi informaţională şi
pentru fiecare fiinţă are o anumită valoare, raportată la valoarea originară cu
care ne-a înzestrat Tatăl Creator.
Din momentul desprinderii noastre ca entităţi separate, individuale, am
intrat sub acţiunea legilor universale. Fluidele speciale sunt măsura şi
oglinda evoluţiei noastre ca entităţi întrupate în legea karmei, a liberului
arbitru şi a iubirii necondiţionate. Cu cât ne aflăm într-un stadiu de evoluţie
mai avansat, cu atât fluidele de tip astral sunt mai eterate, mai strălucitoare.
 
B.1 Crucea
Toţi purtăm permanent propria noastră cruce. Este crucea de lumină
eterică ce canalizează curenţii eterici reprezentând virtuţile din care
Dumnezeu a creat omul.
Luminiscenţa acestui fluid este determinată de credinţa omului în
Divinitate, fiind cu atât mai luminos cu cât fiinţa este mai aproape de
Dumnezeu şi virtuţile sale sunt mai pure. Lipsa de credinţă produce
întunecarea crucii, ea nemaifiind vizibilă prin clarvedere.
Braţul vertical al crucii urmează linia coloanei vertebrale, începând din
creştetul capului până la tălpile picioarelor. Braţul orizontal urmează linia
braţelor având terminaţiile în podul palmelor. Intersecţia celor două braţe
este în chakra de vibraţie a Sfântului Duh.
Grosimea braţelor crucii este determinată de calitatea fiinţei umane. Cu
cât omul are virtuţile mai dezvoltate, cu atât braţele crucii sunt mai groase
(n.ed. - este vorba de braţele eterice).
Dacă omul nu obişnuieşte să se roage, braţul vertical al crucii se
scurtează în partea superioară. Coborârea în material conduce la scurtarea
braţului vertical în partea inferioară. Nesupunerea la Voinţa Divină
micşorează braţul orizontal al crucii.
Crucea eterică este formată din mai multe fluide (câte douăzeci şi şapte
pe fiecare braţ) ce corespund virtuţilor umane.
Virtuţile ce alcătuiesc braţul vertical sunt cele dăruite de Tatăl Creator,
de care suntem sau nu conştienţi că le avem, deşi există în fiecare dintre
noi: iubire, bunătate, sfinţenie, puritate, devotament, optimism, speranţă,
altruism, supunere la Voinţa Divină, compasiune, capacitatea de a face bine,
încredere, curaj, fraternitate, statornicie, demnitate, fermitate, integritate,
capacitatea de a percepe frumosul, credinţă, imaginaţie, spirit critic,
blândeţe, memorie, inteligenţă, pace interioară şi capacitatea de a ierta.
Virtuţile ce definesc braţul orizontal sunt dezvoltate de-a lungul
întrupărilor: dreptate, adevăr, înţelepciune, echilibru, ordine şi armonie
interioară, toleranţă, discernământ, calmitate, responsabilitate, onoare, bun
simţ, modestie, perseverenţă, voinţă, corectitudine, duioşie, răbdare,
exigenţă, spirit de sacrificiu, nobleţe, capacitatea de a admira, autocontrol,
tenacitate, capacitatea de a comunica, autodepăşire şi linişte interioară.
Conştientizarea existenţei acestor virtuţi în fiecare dintre noi şi apoi
manifestarea lor conştientă prin toate gândurile, cuvintele sau faptele
noastre au ca efect activarea totală a crucii şi apoi extinderea ei în exteriorul
fiinţei.
 
Invocare pentru activarea crucii eterice
Doamne Dumnezeule Atotputernic,
canalizează, rogu-Te, virtuţile divine
în fiinţa mea pentru ca eu să pot redeveni
aşa cum Tu m-ai creat
şi crucea eterică a fiinţei mele
să fie completă şi luminoasă
ca lumina sufletului meu
ce vine din Lumina Ta.
 
Fiecare fluid care intră în componenţa crucii eterice este alimentat
proporţional cu felul în care entitatea întrupată manifestă virtutea
corespunzătoare lui.
Fluidele virtuţilor sunt legate la zona din înalt specifică (Zona Iubirii
Divine, a Sfinţeniei, a Purităţii Divine, a Adevărului Absolut, etc).
Activarea fiecărui fluid în parte se poate realiza prin lucru cu sine
însuţi, manifestând acea virtute şi prin conectarea la Zona Divină a virtuţii
respective.
 
Invocări pentru activarea fluidelor ce alcătuiesc braţul vertical al
crucii
 
Invocare pentru activarea fluidului iubirii
Inima mea este plină de iubirea ce o dăruiesc întregii Creaţii. Îţi
mulţumesc, Doamne, că m-ai făcut din iubire. Numai Iubirea Ta este
Iubirea Adevărată.
 
Invocare pentru activarea fluidului bunătăţii
Sufletul meu este plin de bunătate, pe care o manifest faţă de
întreaga Creaţie, Îţi mulţumesc, Doamne, că m-ai făcut din bunătate;
numai Bunătatea ta este Adevărata Bunătate.
 
Invocare pentru activarea fluidului sfinţeniei
Toată fiinţa mea este plină de sfinţenie. Numai Sfinţenia Divină este
Sfinţenia Adevărată.
 
Invocare pentru activarea fluidului purităţii
Inima mea este pură. Puritatea inimii mele se revarsă către întreaga
Creaţie. Lumina Divină purifică permanent inima mea
 
Invocare pentru activarea fluidului supunerii la Voinţa Divină
În tot ceea ce fac sunt inspirat de Divinitate. Gândurile şi acţiunile
mele sunt benefice şi constructive, respectând mereu Voinţa Divină.
 
Invocare pentru activarea fluidului compasiunii
Inima mea este plină de compasiune pe care o manifest faţă de
întreaga Creaţie. Îţi mulţumesc, Doamne Iisuse Christos, că eşti Izvorul
compasiunii din inima mea. Numai Compasiunea Ta este Compasiunea
Absolută.
 
Invocare pentru activarea fluidului devotamentului
Sufletul meu este plin de devotament faţă de Divinitate şi de toţi
semenii mei. Îţi mulţumesc, Doamne Dumnezeule Atotputernic, că îmi dai
puterea de a Te sluji şi de a-i ajuta pe toţi cei care au nevoie de ajutorul
meu, făcând prin aceasta numai Voia Ta.
 
Invocare pentru activarea fluidului capacităţii de a face bine
Îţi mulţumesc, Doamne Dumnezeule Atotputernic, că manifeşti prin
fiinţa mea Binele Absolut.
 
Invocare pentru activarea fluidului optimismului
Toate gândurile şi cuvintele mele sunt pline de optimism. Îţi
mulţumesc, Doamne, că mă ajuţi sa văd partea bună a fiecărei situaţii şi
să împlinesc Lucrarea Ta în tot ceea ce fac eu pe Pământ.
 
Invocare pentru activarea fluidului altruismului
Toate gândurile, cuvintele şi faptele mele au ca ţel binele cel mai
înalt al semenilor mei pentru a contribui cu toţii la instaurarea împărăţiei
lui Dumnezeu pe Pământ.
 
Invocare pentru activarea fluidului speranţei
Îţi mulţumesc, Doamne, pentru gândurile mele pozitive şi pentru
Lumina cu care îmbraci permanent viaţa mea închinată Slujirii Tale.
 
Invocare pentru activarea fluidului încrederii
Îţi mulţumesc, Doamne, pentru încrederea în mine însumi pe care ai
sădit-o în sufletul meu. Este o cale pentru a mă cunoaşte, cunoscându-Te
prin mine pe Tine.
 
Invocare pentru activarea fluidului curajului
Inima mea este plină de curaj pe care îl dovedesc în toate acţiunile
mele. Simţind protecţia Ta, Doamne, nu mă tem de nimic, ştiind că Tu eşti
permanent cu mine.
 
Invocare pentru activarea fluidului fraternităţii
Îţi mulţumesc, Tată Creator, pentru Scânteia Divină pe care ai sădit-
o în sufletele tuturor făcând ca noi toţi să fim Unul.
 
Invocare pentru activarea fluidului statorniciei
Sufletul meu Te slăveşte pe Tine, Doamne Dumnezeul meu
Atotputernic, fără să uite vreodată de unde a venit şi unde trebuie să se
întoarcă.
 
Invocare pentru activarea fluidului demnităţii
Fruntea mea nu se pleacă decât în faţa singurului Stăpân pe care îl
recunosc, Domnul Dumnezeul meu Atotputernic.
 
Invocare pentru activarea fluidului fermităţii
Calea mea este dreaptă. Sunt ferm în tot ceea ce gândesc, spun, simt
şi fac din Voinţa Divină a Tatălui Creator.
 
Invocare pentru activarea fluidului integrităţii
Integritatea îmi caracterizează comportamentul corespunzător
sufletului meu şi acţiunile supuse Voinţei Divine.
 
Invocare pentru activarea fluidului capacităţii de a percepe frumosul
Îţi mulţumesc, Doamne, că pot vedea aşa cum vezi Tu tot ceea ce este
Creaţia Ta.
 
Invocare pentru activarea fluidului credinţei
Credinţa mea în Tine, Doamne Dumnezeule Unic şi Atotputernic,
este nestrămutată şi la fel de puternică precum o flacără vie. Arde în
sufletul meu şi dacă Tu îi vezi lumina, eu nu trebuie să dovedesc nimănui
credinţa mea în Tine.
 
 
Invocare pentru activarea fluidului imaginaţiei
Îţi mulţumesc, Doamne, că mi-ai dat infinita putere creatoare a
gândului. Fie ca eu să o folosesc conştient şi pozitiv.
 
Invocare pentru activarea fluidului spiritului critic
Îţi mulţumesc, Doamne, că sunt permanent conştient de greşelile
mele şi că mă ajuţi să nu mai repet ceea ce conştientizez ca nerespectând
Legile Tale.
 
Invocare pentru activarea fluidului blândeţii
Sufletul meu este plin de blândeţea pe care o manifest în toate
cuvintele şi gesturile mele. Îţi mulţumesc, Doamne Iisus Christos, pentru
blândeţea pe care mi-o dai. Numai Blândeţea Ta este Blândeţea
Adevărată.
 
Invocare pentru activarea fluidului memoriei
Îţi mulţumesc, Tată Creator, pentru memoria cu care m-ai înzestrat şi
pentru capacitatea de a accesa memoria spiritului meu, atât cât este în
Voia Ta.
 
Invocare pentru activarea fluidului inteligenţei
Îţi mulţumesc, Tată Creator, pentru inteligenţa cu care m-ai înzestrat
şi fie ca eu să o folosesc la capacitatea maximă pentru a putea îndeplini
lucrarea spiritului meu în această viaţă întrupată.
 
Invocare pentru activarea fluidului păcii interioare
Sufletul meu este plin de pacea care se revarsă din el către toate
fiinţele .Îţi mulţumesc, Doamne Iisus Christos, că eşti Izvorul păcii din
sufletul meu. Numai Pacea Ta este Pacea Adevărată.
 
Invocare pentru activarea fluidului iertării
Sufletul meu iartă orice greşeală cu înţelegere, iubire şi compasiune.
Îţi mulţumesc,. Doamne Iisus Christos, că îmi dai din Puterea Ta de a
ierta. Căci numai Tu ştii să ierţi greşelile Oamenilor.
 
Invocări pentru activarea fluidelor ce alcătuiesc braţul orizontal al
crucii
 
Invocare pentru activarea fluidului dreptăţii
Dreptatea se manifestă în toate gândurile şi acţiunile mele. Îţi
mulţumesc, Doamne, că m-ai făcut din dreptate. Numai Dreptatea Ta este
Adevărata Dreptate.
 
Invocare pentru activarea fluidului adevărului
În toate gândurile şi acţiunile mele se manifestă adevărul. Îţi
mulţumesc, Doamne, că m-ai făcut din Adevăr. Numai Adevărul Tău este
Absolut.
 
 
 
 
Invocare pentru activarea fluidului înţelepciunii
Îţi mulţumesc, Doamne, că dai gândurilor mele înţelepciune. Numai
înţelepciunea Ta este Adevărata înţelepciune.
 
Invocare pentru activarea fluidului echilibrului
Îţi mulţumesc, Doamne, că toate gândurile şi acţiunile mele sunt
echilibrate. Echilibrul din sufletul meu se reflectă în toate structurile şi
corpurile mele.
 
Invocare pentru activarea fluidului ordinii
Îţi mulţumesc, Doamne, pentru ordinea din sufletul meu. Ea se
reflectă permanent în ordinea din mediul în care trăiesc.
 
Invocare pentru activarea fluidului armoniei
Armonia fiinţei mele se reflectă în armonia vieţii mele. Îţi
mulţumesc, Doamne, că sunt în armonie cu întreaga Creaţie şi cu mine
însumi.
 
Invocare pentru activarea fluidului tolerantei
Îţi mulţumesc, Doamne Dumnezeule Atotputernic, că ai dat
sufletului meu capacitatea de a înţelege că flecare fiinţă se manifestă
conform nivelului său evolutiv.
 
 
 
Invocare pentru activarea fluidului duioşiei
Duioşia sufletului meu se reflectă în toate cuvintele şi gesturile mele.
Îţi mulţumesc, Sfântă fecioară, că eşti Izvorul duioşiei din sufletul meu.
Numai Duioşia ta este Adevărata Duioşie.
 
Invocare pentru activarea fluidului discernământului
Îţi mulţumesc, Doamne, pentru că mă ajuţi să iau decizii corecte şi
alegerea mea să fie întotdeauna după Voia Ta.
 
Invocare pentru activarea fluidului calmităţii
Calmul sufletului meu se reflectă în cuvintele şi în gesturile mele. Îţi
mulţumesc, Doamne Iisus Christos, pentru calmitatea pe care o dăruieşti
mereu sufletului meu.
 
Invocare pentru activarea fluidului responsabilităţii
Îţi mulţumesc, Tată Creator, că m-ai înzestrat cu capacitate, de a-mi
asuma şi a fi răspunzător de toate gândurile, gesturile, cuvintele,
sentimentele, intenţiile şi faptele mele.
 
Invocare pentru activarea fluidului onoarei
Îţi mulţumesc. Doamne, că m-ai înzestrat cu calitatea de a-mi
respecta hotărârile, angajamentele şi promisiunile făcute Ţie, mie însumi
şi semenilor mei.
 
Invocare pentru activarea fluidului bunului simt
Bunul simţ originar al sufletului meu se reflectă în comportamentul
meu firesc, în respectul pe care îl manifest faţă de ceilalţi şi faţă de mine
însumi. Îţi mulţumesc Ţie, Doamne, şi părinţilor mei.
 
Invocare pentru activarea fluidului modestiei
Modestia sufletului meu se reflectă în relaţiile cu semenii mei. Îţi
mulţumesc, Doamne Iisus Christos, că eşti Izvorul permanent al
modestiei mele manifestate.
 
Invocare pentru activarea fluidelor perseverenţei şi tenacităţii
Îţi mulţumesc, Doamne, că m-ai înzestrat cu calitatea de a nu mă
abate din drum şi de a atinge scopul în toate acţiunile mele inspirate de
Tine.
 
Invocare pentru activarea fluidului voinţei
Îţi mulţumesc, Doamne, pentru voinţa pe care o manifest în tot ceea
ce fac în această viaţă închinată Ţie.
 
Invocare pentru activarea fluidului corectitudinii
Îţi mulţumesc, Doamne, că m-ai înzestrat cu corectitudinea pe care o
manifest în relaţiile cu semenii mei şi faţă de mine.
 
Invocare pentru activarea fluidului de comunicare a sufletului
Îţi mulţumesc, Doamne, că mi-ai dat capacitatea de a comunica
semenilor mei ceea ce simt.
 
Invocare pentru activarea fluidului răbdării
Răbdarea sufletului meu se reflectă în toate gesturile, cuvintele şi
acţiunile mele. Îţi mulţumesc, Doamne Iisus Christos, că eşti Izvorul
răbdării mele. Numai Răbdarea ta este Răbdarea Adevărată.
 
Invocare pentru activarea fluidului exigenţei
Exigenţa sufletului meu este imprimată în toate acţiunile mele. Îţi
mulţumesc, Doamne, pentru nevoia de a atinge perfecţiunea cu care m-ai
înzestrat.
 
Invocare pentru activarea fluidului spiritului de sacrificiu
Îţi mulţumesc, Doamne Iisus Christos, pentru spiritul de sacrificiu pe
care l-ai sădit în sufletul meu şi se manifestă în toate situaţiile în care este
nevoie de ajutorul meu, sub orice formă ar fi acesta.
 
Invocare pentru activarea fluidului nobleţei
Îţi mulţumesc, Doamne Iisus Christos, că eşti Izvorul nobleţei
sufletului meu. Numai Nobleţea Ta este Nobleţea Adevărată.
 
 
Invocare pentru activarea fluidului admiraţiei
Îţi mulţumesc, Tată Creator, că ai sădit în sufletul meu capacitatea de
a admira întreaga Ta Creaţie, văzându-Te în toate pe Tine.
 
Invocare pentru activarea fluidului stăpânirii de sine
Îţi mulţumesc, Doamne, pentru capacitatea de a-mi controla toate
gândurile, emoţiile, sentimentele şi gesturile în fiecare zi a vieţii mele.
 
Invocare pentru activarea fluidului autodepăşirii
Îţi mulţumesc, Doamne Dumnezeule Atotputernic, că îmi dai dorinţa
de a evolua permanent, fără să mă complac în mulţumirea de sine a Eu-
lui meu inferior.
 
Invocare pentru activarea fluidului liniştii interioare
Liniştea sufletului meu se reflectă în liniştea fiinţei mele, a
gândurilor, cuvintelor şi gesturilor mele. Îţi mulţumesc, Doamne Iisus
Christos, că eşti Izvorul liniştii mele. Numai Liniştea Ta este Liniştea
Adevărată.
 
B.2. Fluidul polarităţii
Conform legii universale a polarităţii „orice lucru are doi poli, totul are
două extreme” - (Kybalion - Editura Solteris: 1997, 2000, 2001). Prin
fluidul polarităţii, această lege acţionează asupra fiinţelor umane. Energia şi
informaţiile specifice fluidului ne dau capacitatea de a schimba conştient
toate sentimentele noastre negative în sentimente pozitive şi defectele în
calităţi. Devenim conştienţi de raportarea acestei legi universale la noi
înşine doar dacă dorim să ne schimbăm în bine, să evoluăm în această
dimensiune fizică.
Fiecare virtute din componenţa crucii eterice este transformată la
intrarea în structura eterică (prin chakra Sahasrara pentru braţul vertical şi
prin chakra secundară din podul palmei drepte pentru braţul orizontal) la
parametrii specifici entităţii întrupate, corespunzător felului în care ea
manifestă acea virtute, imprimând fiecărui fluid propria lui vibraţie.
Prin fluidul polarităţii putem transforma vibraţiile joase ale defectelor
şi sentimentelor negative în vibraţii înalte ale calităţilor şi sentimentelor
pozitive.
Fluidul este conectat la crucea eterică în chakra Sfântului Duh, unde se
întâlnesc braţele crucii. În funcţie de nivelul lui de alimentare,
corespunzător nivelului de conştientă al entităţii întrupate, fluidul activează
funcţia chakrei Sfântului Duh de polarizare a vibraţiilor, transformând
vibraţiile joase ale fluidelor ce alcătuiesc crucea eterică în vibraţii înalte.
 
Invocare pentru activarea fluidului polarităţii
Îţi mulţumesc,
Doamne Dumnezeule Atotputernic,
că sunt conştient de toate calităţile şi defectele mele.
Iubirea şi Iertarea Ta mă ajută să transform toate defectele mele în
calităţi
şi sentimentele mele negative
în sentimente pozitive
pentru a redeveni aşa cum Tu m-ai creat
 
B.3. Fluidul protecţiei divine
Fiecare om cu credinţă în Dumnezeu activează acest fluid ori de câte
ori îşi face cruce. Fluidul protecţiei divine are forma crucii: braţul vertical
începe din mijlocul frunţii până la ombilic (nu până la mijlocul pieptului,
cum greşit se închină mulţi!) şi braţul orizontal urmează linia umerilor
(drept, nu oblic!).
Acest fluid special este conectat în cinci puncte la corpul eteric şi la
corpul astral: chakra Ajna şi Manipura, chakrele secundare de pe umeri şi
chakra de vibraţie a Sfântului Duh.
Prin activarea fluidului primim protecţia Divinităţii. Atât sufletul, cât şi
chakrele superioare se acoperă cu lumina Sfintei cruci, fiind protejate
împotriva energiilor negative.
 
 
 
B.4. Fluidul karmic (al cauzei şi al efectului)
Conform legii universale a cauzei şi a efectului, orice efect are o cauză
şi orice cauză are un efect. Nu există hazard, nimic nu este întâmplător -
(Kybalion).
Ceea ce trăim acum este efectul felului în care am trăit într-o existenţă
anterioară, a gândurilor pe care le emitem şi a faptelor noastre.
Fluidul karmic este activat în momentul naşterii. Prin conectare în
chakra mentală asigură îndeplinirea în structurile noastre a legii cauzei şi a
efectului, a karmei conform căreia tot ceea ce emitem se va întoarce la noi
în această existenţă sau într-o existenţă viitoare. Nu avem nici o influenţă
asupra lui. Putem să ne îmbunătăţim karma gândind şi acţionând pozitiv,
având numai sentimente pozitive. Astfel, vom primi ceea ce vom da, vom
atrage situaţii benefice şi viaţa ne va fi plină de lumină, conform legii
cauzei şi a efectului.
 
B.5. Pentagrama
Pentagrama (steaua în cinci colţuri) reprezintă fluidul special esenţial
din alcătuirea corpului eteric uman. Acest fluid asigură verticalitatea omului
prin dispunerea ei spaţială (tridimensională), fiind întâlnit numai la oameni.
Curenţii ce alcătuiesc pentagrama corespund celor cinci virtuţi: iubire,
bunătate, adevăr, dreptate şi înţelepciune.
Fluidul porneşte din talpa piciorului stâng pe partea din faţă a corpului,
până la mijlocul frunţii, coboară în talpa piciorului drept şi apoi urcă pe
partea din spate a corpului până în palma stângă, apoi în palma dreaptă,
închizând circuitul în talpa piciorului stâng.
Atunci când cele cinci virtuţi nu sunt la parametrii maximi, fluidul
corespunzător se reduce, determinând reducerea pentagramei. Dacă
pentagrama nu este completă un timp mai îndelungat, apar disfuncţii la
nivel biologic în zona unde fluidul lipseşte.
Nici un alt fluid eteric de tip astral (de ex. crucea) nu poate exista în
afara pentagramei. Mişcarea pentagramei duce la mişcarea altor curenţi
eterici corespunzători zonei respective.
Pentagrama este completă şi luminoasă când toate cele cinci virtuţi
sunt manifestate pe deplin.
 
Invocare pentru activarea pentagramei
Îţi mulţumesc,
Doamne Dumnezeule Atotputernic,
că m-ai făcut din iubire, bunătate,
adevăr, dreptate şi înţelepciune.
Fie ca eu să-mi manifest conştient
aceste virtuţi faţă de întreaga Creaţie,
făcând numai Voia Ta,
pentru a contribui la instaurarea
Împărăţiei Tale pe Pământ
 
B.6. Fluidul ritmului astral
Legea universală a ritmului spune că orice lucru are durata sa, totul
evoluează, apoi degenerează - (Kybalion).
Omul, ca entitate spirituală întrupată, este supus legii ritmului prin
conectare la fluidul ritmului astral.
Dacă fluidul ritmului studiat anterior conecta structura eterică (şi prin
ea, corpul fizic) la ritmul Universului, fluidul ritmului astral armonizează
corpul astral cu Ritmul Universal.
Fluidul ritmului astral este conectat la structura eterică în momentul
coborârii sufletului la întrupare, pornind „cronometrul” vieţii fără a putea fi
influenţat din exterior sau de către noi înşine.
 
B.7. Spirala
Spirala este fluid de tip astral de protecţie a întregii structuri eterice.
Este legată la Eu-l Superior şi conectată în Chakra Divină, înfăşoară pe
exterior corpul eteric în sens levogir (spre stânga), formând o spirală conică
(crescătoare).
Prin emisia ei specifică, atunci când este activată la maxim, spirala nu
permite pătrunderea formelor-gând negative în structura eterică.
Putem activa mental acest fluid special, vizualizându-i traseul şi forma,
ştiind că Voinţa Divină este învelişul protector al corpului nostru eteric.
 
B.8. Fluidul mental
Prima lege universală este legea mentalismului; „Totul este Spirit,
Universul este Mental” - (Kybalion). Această lege acţionează în structurile
noastre prin fluidul mental. Devenim conştienţi de lege dacă suntem
conştienţi de forţa creatoare a gândurilor noastre.
Fluidul este legat la Eu-l Superior şi parcurge circuitul chakrelor:
Chakra Divină, Chakra Christică, chakra Sahasrara, chakra mentală şi
chakra Ajna, întorcându-se cu informaţiile preluate din corpul mental.
Funcţia sa este de a face legătura între corpul mental şi corpul eteric.
Fluidul mental se conectează la structura eterică în jurul vârstei de 21
de ani (la tinerii iniţiaţi chiar mai devreme). Începând de atunci devenim
responsabili de toate gândurile noastre.
Vibraţia fluidului este determinată de nivelul de conştientizare a puterii
noastre mentale şi folosirea ei numai în sens pozitiv.
Înainte de orice este gândul.
Devenind conştienţi de puterea constructivă sau distructivă a
gândurilor şi gândind numai pozitiv şi constructiv, ridicaţi vibraţia fluidului
mental. Deţineţi adevărata forţă creatoare când vă puteţi stăpâni şi controla
gândurile.
 
B.9. Fluidul cauzalităţii (al legii întrupării)
Fluidul cauzalităţii acţionează asupra tuturor fiinţelor întrupate din
momentul naşterii în această dimensiune fizică. El leagă Eu-l Superior de
Eu-l inferior prin chakra mentală şi Plexul Solar.
Prin activarea fluidului, ne manifestăm ca fiinţe spirituale ce trăiesc în
trup, în dimensiunea a treia, în timpul conştientizat şi în afara trupului, în
dimensiuni superioare, în timpul neconştientizat. Timpul neconştientizat
este acela în care omul doarme şi corpul său astral călătoreşte în
dimensiunea a patra. Prin fluidul cauzalităţii, din această trăire
neconştientizată, se transmit mentalului imagini codificate (vise). Sufletul
(corpul astral) păstrează senzaţiile din timpul petrecut în a patra dimensiune
şi le asociază viselor. Decodificând visele, putem înţelege mesajele care ni
se transmit în timpul somnului.
 
B.10. Fluidul de armonizare cu parametrii universali
Fluidul leagă Eu-l Superior de Eu-l inferior, fiind conectat la corpul
eteric în toate chakrele interioare şi exterioare structurii fizice, precum şi la
Arhiva Energetică Informaţională din subconştient. În Arhiva Energetică
Informaţională a corpului mental sunt depuse toate datele despre evoluţia ca
entitate în plan terestru. Aici sunt înscrişi toţi parametrii specifici fiinţei
umane, raportaţi la parametrii proprii Eu-lui Superior şi la parametrii
universali, precum şi parametrii evoluţiei momentane.
Fluidul de armonizare cu parametrii universali este activat în momentul
întrupării şi transmite Eu-lui Superior datele din Arhiva Energetică
Informaţională. Accesând informaţiile, Eu-l Superior stabileşte nivelul
momentan de evoluţie al Eu-lui inferior, raportând parametrii evolutivi
momentani la parametrii universali.
 
B.11. Fluidul de conectare la realitatea tridimensională
Prin acest fluid activat în timpul formării fătului, entitatea spirituală
întrupată este conectată la realitatea tridimensională.
Fluidul este conectat la chakrele Ajna şi Vishudda şi în Plexul
Solar. În chakre face joncţiunea cu fluidele organelor de simţ, adaptate
astfel perceperii dimensiunii fizice.
Activarea fluidului depinde de nivelul de conştientă. O alimentare mai
slabă are ca efect lipsa spiritului de observaţie şi a spiritului de orientare sau
creează confuzii între stânga şi dreapta.
Supraactivarea fluidului poate cauza pierderea contactului cu realitatea,
creând trăiri imaginative traduse prin boli psihice.
Pentru a ne menţine în limitele activării normale a fluidului, trebuie să
păstrăm legătura permanentă, pe cât este posibil conştientizată, cu Sinele
nostru Sacru (Eu-l Superior), rugându-ne mereu la Dumnezeu sau meditând
regulat.
 
B.12. Fluidul iubirii Hristice
Prin fluidul iubirii Hristice sufletul nostru primeşte, după nevoia sa şi
după cum cere, iubirea necondiţionată a Domnului nostru Iisus Christos.
Nu putem dărui iubire dacă Vasul Inimii noastre nu este plin cu iubire.
Din preaplinul lui dăruim iubire necondiţionată întregii Creaţii.
Sufletului nostru îi este sete de iubire. Căutăm mereu iubirea la cei din
jur şi nu o găsim sau nu ne ajunge. Căutaţi-o în sufletul vostru, în inima
voastră. Dacă vă doriţi iubire necondiţionată, prin fluidul iubirii Hristice, o
veţi primi. Activaţi-vă fluidul, cerând Domnului nostru Iisus Christos să vă
umple Inima cu iubire. Veţi primi Iubire Adevărată. Şi veţi dărui iubire,
învăţând să iubiţi fără condiţii.
 
B.13. Fluidul compasiunii Hristice
Ca şi fluidul iubirii Hristice, fluidul compasiunii Hristice este conectat
în Plexul Solar.
Sufletul nostru primeşte compasiunea Domnului nostru Iisus Christos
de câte ori ne manifestăm compasiunea faţă de o altă fiinţă. Nu uita! Mila
nu este compasiune. Compasiunea adevărată este capacitatea de a înţelege
nevoile sufletului celorlalţi, de a-i simţi aşa cum sunt în realitate, de a şti ce
doresc şi a-i ajuta numai atunci când au nevoie de ajutor, fără a le impune
nimic prin propria noastră voinţă, împotriva voinţei lor.
Cereţi să vă dea Domnul Iisus Christos Adevărata Compasiune.
O veţi recunoaşte şi vă veţi bucura înţelegându-i şi ajutându-i pe
ceilalţi.
 
B.14. Fluidul de conectare vibraţională
Conform legii universale a vibraţiei, „totul vibrează” -(Kybalion).
Formele înalte de existenţă au vibraţii înalte. Materia are vibraţie foarte
joasă.
Fluidul este conectat la chakra divină în care este înscris printr-o
amprentă vibraţională energetică informaţională codul entităţii. Activarea
fluidului permite citirea acestui cod de către Entităţile Superioare.
Fiecare celulă a organismului uman, fiecare atom din corpul nostru
fizic, are propria lui vibraţie. Fluidul de reglare a vibraţiilor (de gradul I)
armonizează vibraţiile celulelor între ele şi cu vibraţia specifică fiinţei.
Fluidul special de conectare vibraţională integrează vibraţional entitatea
întrupată în Univers.
Prin acest fluid, entitatea este conectată la Planul Divin de Evoluţiei.
 
B.15. Fluidul înţelegerii anterioare întrupării
Înainte de a se întrupa, entităţilor li se stabileşte un anumit plan al
vieţii, conform legii cauzei şi a efectului. Între grupurile ce se vor întâlni în
planul fizic în anumite conjuncturi (soţi, copii, colaboratori) se încheie
înţelegeri anterioare naşterii lor în trup.
Fluidul este conectat la Banca de date a Universului, în acel registru
specific întrupărilor şi prin activarea lui devine posibilă funcţionarea
alianţelor stabilite anterior.
Fiecare conjunctură are propriile ei vibraţii specifice, la care entitatea
trebuie conectată prin acest fluid.
Dacă nu sunt îndeplinite condiţiile vibraţionale (de exemplu, în cazul
conceperii copiilor, vibraţia corpului eteric al mamei trebuie să fie foarte
apropiată de vibraţia corpului astral al viitorului copil), înţelegerea nu mai
poate fi respectată.
Fluidul este activat în momentul întrupării şi alimentat la maxim în
momentele stabilite conform planului anterior, în care omul trebuie să-şi
reamintească (conştient sau nu) înţelegerile.
 
 
B.16. Fluidul adamic
Prin fluidul adamic, Divinitatea asigură perpetuarea speciei umane.
Fluidul activează în chakra divină tendinţa omului de a păstra obiceiurile,
credinţa, tradiţiile şi specificul fiecărei naţii.
Are polaritate diferită, fiind încărcat cu energie masculină (pozitivă)
pentru bărbaţi şi cu energie feminină (negativă) pentru femei.
Fluidul adamic se activează încă din momentul conceperii fătului.
Vibraţia fluidului este în armonie cu vibraţia ţării şi a regiunii în care
entitatea se întrupează. Dacă în destinul său este ca el să locuiască în mai
multe ţări sau să se mute dintr-o regiune în alta, vibraţia fluidului se
schimbă după vibraţia locului. Neadaptarea la condiţiile dintr-o anumită
regiune este determinată de dizarmonia vibraţională a fluidului adamic.
 
 
 
 
B.17. Fluidul telepatic
Deşi există în structura eterică a tuturor entităţilor întrupate, fluidul
este activat numai la foarte puţini oameni.
Fluidul telepatic pătrunde prin Chakra Divină în structura eterică şi
transmite impulsuri specifice în chakrele superioare: Sahasrara, mentală,
Ajna, Vishudda şi Anahata. Se activează astfel funcţia chakrelor de a se
muta pe frecvenţe telepatice.
Fiecare chakră are o funcţie de emisie şi o funcţie de recepţie. Pentru a
putea emite şi recepţiona telepatic este necesară reglarea în care este
transmis mesajul. Mesajul poate fi mental (percepere telepatică a
gândurilor) şi atunci sunt activate chakra mentală şi chakra Ajna, poate fi de
la Divinitate, entităţi superioare sau de la îngerul păzitor pentru care a fost
activată chakra Sahasrara, poate fi emoţional sau afectiv (putem percepe o
anumită stare de nelinişte, nervozitate, frică sau bucurie interioară) şi atunci
sunt activate chakrele Vishudda şi Anahata.
Dacă fluidul telepatic este activat, suntem capabili să auzim gândurile
transmise nouă (să comunicăm mental cu oameni, animale, entităţi sau cu
Divinitatea) şi putem decodifica sentimentele ce ne sunt transmise la nivel
emoţional din exterior.
 
 
 
 
B.18. Fluidul genului
Legea universală a genului spune că „totul are principiile sale,
Masculin şi Feminin; genul se manifestă pe toate planurile” -(Kybalion).
Prin fluidul genului, entităţii întrupate i se stabileşte încă din momentul
concepţiei sexul pe care îl va avea în întruparea respectivă.
În Chakra Divină fluidul face joncţiunea cu fluidele speciale -al
ritmului astral, al înţelegerii anterioare întrupării, al iubirii şi al compasiunii
Hristice, adamic şi cu fluidul de creştere şi evoluţie a corpului fizic,
imprimând fiecăruia caracteristicile genului entităţii întrupate.
În Chakra Christică fluidul este conectat la un cristal eteric al genului,
prin care transmite fluidelor de gradul I - genital, al maternităţii, al ritmului,
muscular, de reglare a vibraţiilor, al vorbirii, al elasticităţii, al pielii, al
părului, al unghiilor şi de transmitere a iubirii, informaţii cu specific
masculin sau feminin, corespunzător sexului fiinţei.
Astfel se explică de ce bărbaţii şi femeile au caracteristici fizice şi
estetice diferite, îşi manifestă diferit sentimentele şi au moduri distincte de
comportament.
 
B.19. Fluidul corespondenţei
„Ceea ce este Sus este ca şi ceea ce este Jos; ceea ce este Jos este ca şi
ceea ce este Sus” - (Kybalion).
Prin legea universală a corespondenţei, omul este reprezentarea
microcosmică a Macrocosmosului Divin. Fluidul corespondenţei activează
respectarea acestei legi în toate corpurile noastre subtile şi în corpul fizic,
fiind conectat în Chakra Divină.
Toate Regiunile Divine din înalt îşi regăsesc reprezentarea
materializată în fiinţa umană.
Structurile şi corpurile fiinţei întrupate corespund alcătuirii Cosmosului
şi primesc energiile planetelor Sistemului nostru Solar.
Suntem creaţia Tatălui, după Chipul şi Asemănarea Lui, reprezentarea
materializată a Divinităţii.
 
B.20. Fluidul rezonantei
Prin activarea fluidului rezonanţei, propria noastră vibraţie intră în
rezonanţă cu vibraţii mai joase. Suntem compatibili sau nu cu alte fiinţe?
Ne sunt simpatice sau antipatice? Ne enervăm în discuţii contradictorii cu
unele persoane? Ni se face rău, fără nici un motiv, în unele locuri?
Explicaţia, din punct de vedere subtil, o găsim în dizarmonia
vibraţională dintre vibraţia noastră şi vibraţia celorlalţi sau a discuţiilor, a
situaţiilor, a anumitor locuri, pe care o percepem prin activarea de către
acest fluid a funcţiei de intrare în rezonanţă a chakrei de vibraţie, chakra
Sfântului Duh.
După alimentarea acestei funcţii specifice chakrei de vibraţie, fluidul
urcă în chakrele Vishudda, Ajna şi în chakra mentală, activând funcţia de
reacţie a corpului fizic la intrarea în rezonanţă cu vibraţiile mai joase decât
vibraţia proprie. Astfel, corpul fizic reacţionează negativ emoţional, verbal,
mental sau comportamental.
 
B.21. Fluidul de creştere şi evoluţie a corpului fizic
Fluidul de creştere şi evoluţie a corpului fizic este alimentat de Sinele
Divin cu energia sa proprie, filtrată la parametrii specifici condiţiilor de
întrupare de către Chakra Divină.
Prin această chakră, fluidul transmite energie sacră fluidelor arhetipal,
metabolic, osos, muscular, articular, al pielii, părului, unghiilor şi al
danturii.
Dacă fluidele primesc cantitatea necesară de energie sacră, organismul
copilului creşte şi se dezvoltă armonios, într-un ritm normal.
Prin acest fluid, corpul fizic evoluează pe diverse trepte vibraţionale,
conform evoluţiei corpurilor subtile. Dacă omul este conectat la Sinele său
Divin, toate celulele primesc prin fluidul de reglare a vibraţiilor energie
sacră, devenind din ce în ce mai luminoase, schimbându-şi alcătuirea
energetică şi vibraţia în raport cu evoluţia în trup a entităţii.
Creşterea vibraţiei fiecărei celule şi umplerea cu lumină pură a spaţiilor
dintre celule fac posibile levitaţia, ieşirea conştientă cu dublul astral în afara
trupului fizic (decorporalizarea) şi bilocaţia.
 
 
 
B.22. Fluidul angelic
Fluidul angelic este activat în momentul naşterii şi reprezintă legătura
noastră permanentă cu îngerul păzitor. Este o legătură energetică prin care
îngerului i se aduc la cunoştinţă toate manifestările din planul fizic ale
fiinţei ce o are în grijă.
Datorită stării mai înalte de conştientă a îngerilor, posibilitatea lor de a
percepe circumstanţele în care ne aflăm este cu totul diferită de a noastră. îi
putem auzi dacă fluidul telepatic este conectat în chakra Sahasrara.
Evoluţia îngerilor este în strânsă legătură cu evoluţia noastră, Prin
acţiunile, sentimentele şi gândurile noastre, îi putem ajuta sau le putem opri
sau încetini evoluţia.
 
C. Fluidele de conectare
interstructurală
 
Fluidele de conectare interstructurală fac legătura între corpul eteric şi
corpurile superioare lui, la nivelul chakrelor, prin sufletele corespunzătoare
fiecăruia. Fluidele au formă de spirală luminoasă şi sunt dispuse astfel:
- în chakra Muladhara, corpul eteric este conectat la Matricea
Energetică Informaţională şi la sufletul său, sufletul vegetativ (embrionar);
- în chakra Swadisthana, la sufletul creativ;
- în chakra Manipura, la sufletul voluntar;
- în chakra Anahata, la sufletul christic;
- în chakra Vishudda, la sufletul emoţional;- în chakra Ajna, la sufletul
intelectual; - în chakra Sahasrara, la sufletul divin.
Prin aceste fluide se face transmiterea de energie informaţională între
corpuri, omul având astfel o alcătuire omogenă.
 
Dicţionar de enunţuri şi cuvinte
rare
 
Ain Soph = esenţa Divinului.
Chakra (sanscrită) = se numesc chakre - roţi - vortexuri sau lotuşi,
centrele vitale ale corpului astral care corespund unor centre eterice aflate în
legătură cu marile plexuri nervoase. Există şapte chakre:
Chakra Muladhara - plexul sacru, la baza coloanei vertebrale;
Chakra Swadhisthana -plexul hipogastric, la 2 cm sub ombilic;
Chakra Manipura - plexul solar, în zona ombilicului;
Chakra Anahata - plexul cardiac, în zona inimii, spre partea dreaptă;
Chakra Vishuddha - plexul branhial aflat la baza gâtului;
Chakra Ajna - plexul frontal corespunzător hipofizei, în centrul frunţii;
Chakra Sahasrara - plexul faringian corespunzător epifizei, în creştetul
capului.
 
La acestea, se adaugă:
Chakra Sfântului Duh (chakra de vibraţie) aflată la jumătatea distanţei
dintre chakrele Anahata şi Vishudda;
Chakra Telurică aflată la aproximativ 30 cm sub tălpile picioarelor;
Chakra Christică aflată la aproximativ 15 cm deasupra creştetului;
Chakra Divină aflată la aproximativ 30 cm deasupra creştetului;
Chakra mentală aflată în partea din spate a corpului, la baza craniului.
Clar-auz (claraudiţie) - perceperea sunetelor fără ajutorul urechii
fizice; această percepere este realizată de conştiinţa ce funcţionează pe plan
hiperfizic.
Clar-gust - capacitatea de a percepe gusturile fără ajutorul organelor
de simţ fizice.
Clarvedere = perceperea imaginilor fără ajutorul ochilor fizici,
capacitatea de a resimţi vibraţiile luminii astrale sau a valurilor luminoase
ale planului astral. Facultatea pe care o posedă anumiţi mediumi de a vedea,
în plan îndepărtat sau în apropierea lor, entităţi ale spaţiului sau diferite
întâmplări. Clarvederea poate fi eterică, astrală sau mentală, în funcţie de
planul pe care se exercită. Ea poate fi simplă, permiţând să se vadă entităţile
astrale sau eterice în prezent, în timp, permiţând să se prevadă viitorul sau
să se reconstituie trecutul şi în spaţiu, permiţând vederea la mare distanţă.
Concentrare - capacitatea de a menţine fixate asupra unui subiect
determinat toate facultăţile mentale şi emoţionale. Concentrarea (lat. cum =
cu, centrare = a centra) înseamnă restrângerea continuă a cercului asupra
zonei în care se manifestă aceste facultăţi, până când acestea se fixează doar
asupra subiectului ales sau asupra unuia din aspectele sale. în starea lor
normală, corpurile au tendinţa de a reacţiona la solicitările mediului lor
exterior. Simţurile fizice, spre exemplu, primesc fără încetare impresii care,
acţionând prin intermediul creierului asupra vehiculelor superioare, dau
naştere la o serie de gânduri şi emoţii, însuşirea de a menţine corpul într-o
stare de echilibru absolut în aşa fel încât acesta să nu mai fie sensibil la
avalanşa de impresii ce vine din exterior, se numeşte concentrare.
Conştiinţă = forma cea mai înaltă de reflectare a realităţii omului; are
în principal trei trepte: 1. conştiinţa primară; 2. conştiinţa umană; 3.
conştiinţa divină. Când omul atinge conştiinţa divină trece la perceperea
Eu-lui superior, acestei trăiri i se mai spune în ezoterism a doua naştere.
Conştienţă = capacitatea maximă de a fi atent la clipa prezentului;
ceea ce percepi tu în prezent ca realitate. Când conştienţa este egală cu
treptele superioare ale conştiinţei divine, atunci eşti o entitate iluminată, un
Maestru.
Cordonul de Argint = fascicul de materie eterică foarte fină prin care
fiinţele umane primesc energie întreţinătoare de viaţă din Planul Divin;
când Cordonul de Argint se întrerupe, survine moartea fizică.
Corpul de cristal = corp subtil, parte a corpului eteric, format din
cristale eterice şi emisiile lor radiante.
Corpurile fiinţei umane = ansamblu de materie organică, pe orice
plan, care serveşte vieţii unui individ. Există un corp fizic, un corp eteric,
un corp astral, un corp mental, un corp cauzal (mentalul superior), un corp
buddhic şi un corp atmic. Primele patru (fizic, eteric, astral şi mental) sunt
perisabile şi fac parte din natura primară a omului, ultimele trei subzistă de
la o încarnare la alta.
Cristal eteric = formă densificată emisivă de energie eterică, cu
diferite funcţii în corpul eteric.
Devachan (sanscrită - ţara zeilor) = Devachan reprezintă pentru teosof
ceea ce înseamnă Cerul pentru creştin; e vorba însă de un cer temporar, trăit
în corp mental după parcurgerea fiecărui ciclu de viaţă fizică şi astrală. în
acelaşi timp, stare de conştiinţă şi ţinut, Devachan aduce o stare de fericire
inexprimabilă care durează până la completa epuizare a energiilor spirituale
înmagazinate în corpul mental, energii ce au fost acumulate în cursul
existenţei terestre.
Entitate de lumină = fiinţă care a atins conştiinţa divină graţie căreia
iradiază lumină prin iubire necondiţionată şi energii benefice pentru natura
înconjurătoare; se află în servirea umanităţii.
Elementali = forţe semi-inteligente ale naturii, care există ca entităţi pe
plan astral sau eteric. Intre aceşti elementali şi Devas nu există decât o
diferenţă de grad; şi unii şi alţii ajută la înfăptuirea proceselor naturale.
Există două categorii de elementali: a) naturali sau Spirite ale Naturii
(gnomi ai pământului, ondine ale apelor, silfi ai aerului, salamandre ale
focului, zâne, elfi, etc), care au o existenţă permanentă şi o acţiune utilă
asupra naturii; b) artificiali sau forme gânduri create de gândirea umană,
care au o existenţă foarte scurtă.
Eu-l Superior sau Sinele Divin, Sinele Sacru = Spiritul aflat în înalt,
din care este desprinsă Scânteia Divină ce însufleţeşte corpul fizic.
E-uri = totalitatea aditivilor alimentari (amelioratori, afânători,
emulgatori, substanţe de îngroşare, coloranţi, conservanţi, etc).
Evoluţie = drumul ascendent al sufletului către spiritul ce 1-a emanat,
spre Divinitate.
Fluid eteric (nadis) = curent de energie eterică ce alimentează prin
conectare la chakre organismul uman.
Halucinogen = substanţă care provoacă halucinaţii (perceperea unui
obiect iluzoriu sau inexistent pentru alte persoane aflate în aceleaşi
condiţii).
Invocare = apelarea Divinităţii pentru a-i mulţumi sau pentru a
conştientiza unele aspecte ale fiinţei, ale vieţii sau unele situaţii.
Involuţie - dezlegarea sufletului de spirit, ruperea de Eu-l Superior,
rătăcirea de Divinitate.
Mantră = afirmare a unor Adevăruri Absolute folosind cuvinte-cheie
ce definesc şi atrag acele adevăruri.
Matricea Energetică Informaţională = Banca de date a corpului
eteric, aflată în osul sacru.
Meditaţie = metodă de cultură spirituală care începe prin disciplinarea
corpului fizic, prin posturi şi printr-un tip special de respiraţie, apoi corpul
astral prin respingerea voluntară a
Fluidele corpului eteric senzaţiilor şi sentimentelor şi care
concentrează mentalul mai întâi asupra obiectelor, şi în sfârşit asupra Ego-
ului sau Vieţii universale pentru a trezi acest Ego la supra-conştiinţă.
Meditaţia propriu-zisă constă în examinarea atentă a subiectului dat sub
diferitele sale aspecte şi raporturi. Meditaţia practicată în mod
corespunzător poate să devanseze şi să înalţe la un nivel considerabil
procesul obişnuit, care constă în a învăţa prin intermediul experienţelor
vieţii exterioare. în acest fel, o persoană poate, meditând asupra curajului,
să facă din acesta o trăsătură a caracterului său cu minimum de experienţă
practică.
Plex (plexus) = ţesut format dintr-un anumit număr de fibre nervoase
sau de vase sanguine înfăşurate care depind de sistemul cerebro-spinal
(plexus brahial) sau mai degrabă de sistemul simpatic a cărui caracteristică
este dispunerea în plexuri. Printre marile plexuri simpatice ale corpului,
plexul solar, situat în abdomenul superior, prezintă o importanţă deosebită.
Plexurile corespund unor centri de forţă astrali (chakre); de altfel, întregul
sistem simpatic pare să răspundă conştiinţei de pe planul astral, dar pentru
cei mai mulţi oameni acest lucru se realizează în mod inconştient.
Psihometrie = ramură a psihismului care constă în reconstituirea, prin
clarviziune, a unor scene din trecut, prin simpla pipăire a unui obiect.
Puritate intercelulară = puritatea spaţiilor dintre celulele corpului
uman.
Sefirot (Sephira, ebr.) = o emanaţie a divinităţii. Părintele şi sinteza
celor zece Sephiroth atunci când se află în vârful arborelui acestora. În
Kabbală, Sephira este Inteligenţa divină (la fel ca Sophia), prima emanaţie a
lui Ain Suph.
Sefira Iesod = una din decadele principiilor divine formative emanate
de esenţa divinului (Ain Suph).
Spirit = partea cea mai înaltă a omului, scânteia divină care se află în
el: Atma sau Atma-buddhi. Spiritul, principiul permanent, trebuie deosebit
de suflet, principiu psihic, astral şi perisabil.
Spiritualitate = domnia fiinţei superioare sau a conştiinţei în om.
Spiritualitatea se confundă adesea cu unirea divină, adică unirea Ego-ului
nostru cu Sinele universal prin vălul de materie care ne separă.
Spiritualitatea înseamnă înainte de toate noţiunea de unitate a tuturor
cunoştinţelor, a tuturor Ego-urilor ce fac parte din acelaşi bloc divin,
noţiune pe care o dobândim graţie fiinţei superioare din noi (Ego-ul ce
funcţionează în corpul cauzal).
Suflet (lat. anima) = termen occidental ce desemnează monada,
principiul nemuritor imaterial, care evoluează în cursul încarnărilor
succesive.
Sushumna (sanscrită) = nadi sau curent nervos care trece prin canalul
central al măduvei spinării (nadi primar) sau care merge (Sushumna
secundar) de la inimă la al treilea ventricul cerebral (Brahmarandra- semnul
lui Brahma) este punctul de încrucişare, la baza bulbului, a celor două nadi
Ida şi Pingala, curenţii nervoşi drept şi stâng, pozitiv şi negativ. In
Pranayama, se numeşte Sushumna o respiraţie care se execută alternativ pe
nara dreaptă şi pe nara stângă.
Vibraţie = frecvenţa pe care emite orice particulă eterică sau ansamblu
de particule eterice.

